title: Prometeismi

text: Prometeismi (engl. "Prometheism" tai "Prometheanism") on puolalaisen Józef Piłsudskin luoma poliittinen käsite. Prometeismin tarkoituksena oli heikentää Venäjän keisarikunnan ja sen seuraajan Neuvostoliiton sisäistä eheyttä tukemalla nationalistisia liikkeitä Venäjän rajojen sisäpuolella. Kyse oli siitä, että Itämeren, Mustanmeren ja Kaspianmeren alueilla olevat kansat irtautuisivat Venäjästä ja muodostaisivat itsenäisten valtioiden puskurivyöhykkeen Venäjää vastaan. Prometeismi liittyy läheisesti Piłsudskin toiseen ideaan, Intermariumiin.


title: Prometeismi

text: Prometeismi perustui ajatukselle siitä, että jos Puolan tuki Venäjän alistamille kansoille pystyy heikentämään Venäjää, se on Puolan valtion etu.


title: Prometeismi

text:
Prometeismin nimi on peräisin kreikkalaisen mytologian Prometheuksesta, joka antoi tulen ihmiskunnalle.
Itä-Euroopan, Kaukasuksen ja Keski-Aasian suhteiden ja kulttuurien tutkimusta varten on perustettu julkaisu "Nowy Prometeusz," jota julkaistaan puolaksi, englanniksi ja venäjäksi.


title: Prometeismi

text: Tarton rauhan neuvotteluissa Suomen tavoitteena oli saada laaja autonomia Itä-Karjalalle. Itä-Karjalan kysymys ratkesi Kansainliitossa kuitenkin Neuvostoliiton hyväksi.


title: Prometeismi

text: Vuonna 1922 perustetun Akateemisen Karjala-Seuran tavoitteena oli edistää heimoyhteyttä ja kansallistunnetta muun muassa Neuvostoliiton alueella.


title: Prometeismi

text: Suomi sitoutui reunavaltiopolitiikkaan allekirjoittamalla Varsovan sopimuksen vuonna 1922. Sopimuksessa valtiot sitoutuivat hyväntahtoisuuteen, jos jokin sopimusvaltioista joutuisi hyökkäyksen kohteeksi. Sopimukseen lukeutuivat Suomi, Viro, Latvia ja Puola, mutta Suomen osalta sopimus kariutui, kun Vennolan II hallitus joutui eroamaan


title: Pienin toimiva tuote

text: Pienin toimiva tuote (engl. "Minimum Viable Product", MVP) on uusi, markkinoille vasta yrittävä tuote, jossa on vain sellaiset ominaisuudet, jotka tyydyttävät varhaisten asiakkaiden tarpeet. Pienimmän toimivan tuotteen tarkoitus on kerätä palautetta tuotekehitykseen. Joidenkin asiantuntijoiden mukaan olennaista on luoda tuote, jota voidaan jo myydä, vaikka se ei täyttäisi läheskään suunnittelijoiden visiota lopullisesta tuotteesta.


title: Pienin toimiva tuote

text: Yritykselle palautteen kerääminen pienimmästä toimivasta tuotteesta on usein edullisempaa kuin enemmän ominaisuuksia sisältävän tuotteen sisäinen tuotekehitys. Enemmän ominaisuuksia ja toiminnallisuuksia sisältävän tuotteen kehittäminen lisää kustannuksia ja riskejä, koska suunnittelijoiden oletukset asiakkaiden tarpeista ja käyttäytymisestä usein osoittautuvat virheellisiksi.


title: Pienin toimiva tuote

text: Käsitteen keksi ja määritteli vuonna 2001 Frank Robinson. Myöhemmin käsitteen ovat popularisoineet Steve Blank ja Eric Ries.


title: MSG (albumi)

text: MSG on hard rock -yhtye Michael Schenker Groupin toinen studioalbumi, joka julkaistiin vuonna 1981. Albumin tuotti Ron Nevison.


title: MSG (albumi)

text: Albumista julkaistiin vuonna 2009 painos, jossa on seitsemän lisäkappaletta.


title: Mark Charnock

text: Mark Charnock on brittiläinen näyttelijä, joka tunnetaan parhaiten Marlon Dinglen roolista televisiosarjassa "Emmerdale" (1996–). Hän esiintyy televisiosarjassa Cadfael veli Oswinin roolissa. Hän tekee esiintymisen myös Coronation Street televisiosarjassa. Hän on järjestänyt zombiefestivaalit.


title: Intermarium

text: Intermarium (puol. "Międzymorze)" oli puolalaisen valtiomiehen Józef Piłsudskin poliittinen idea liittovaltiosta, johon kuuluisivat Itä- ja Keski-Euroopan maat. Intermariumin tarkoituksena oli heikentää Venäjän keisarikunnan ja Neuvostoliiton valtaa pilkkomalla se pienempiin osiin. Intermariumiin olisi kutsuttu Viro, Latvia, Liettua, Suomi, Valko-Venäjä, Ukraina, Unkari, Romania, Jugoslavia ja Tšekkoslovakia.


title: Intermarium

text: Intermarium olisi toiminut Piłsudskin mukaan vastapainona venäläiselle ja saksalaiselle imperialismille. Intermarium tuki Piłsudskin ideaa prometeismista.


title: Intermarium

text: Nykyisin Itä- ja Keski-Euroopan maiden yhteistyötä edistää yhteistyöfoorumi Kolmen meren aloite, jonka ensimmäinen huippukokous pidettiin vuonna 2016 Kroatiassa.


title: Intermarium

text: Intermariumia käsittelevä kansainvälinen ja akateeminen konferenssi järjestettiin heinäkuussa 2017 Varsovassa Lazarskin yliopistolla.


title: Destruction Derby

text: Destruction Derby on Reflections Interactiven kehittämä ja Psygnosisin vuonna 1995 julkaisema ajopeli. Peli julkaistiin PlayStationille, MS-DOSille, Sega Saturn:lle ja Nintendo 64:lle..


title: Destruction Derby

text: Pelisarjaan kuuluu myös Destruction Derby 2 (1996), Destruction Derby Raw (2000) ja Destruction Derby Arenas (2004).


title: Intianpiikkisika

text: Intianpiikkisika eli aasianpiikkisika ("Hystrix indica") on piikkisikojen heimoon kuuluva jyrsijälaji. Lajia tavataan koko Etelä-Aasiasta ja Lähi-idästä. Se on hyvin sopeutuvainen erilaisiin elinympäristöihin, kuten vuoriin, trooppisiin ja lauhkeisiin pensasaroihin, ruohomaihin ja metsiin. Intianpiikkisian pituus on 70–90 senttimetriä ja paino 11–18 kiloa. Sen ruumista peittävät piikit, joista pidempiä, onttoja ja kalisevia käytetään petoeläinten pelästyttämiseen. Nisäkäsnimistötoimikunnan ehdotus lajin uudeksi suomenkieliseksi nimeksi on ”keski-idänpiikikäs”.


title: Samuli Ripatti

text: Samuli Olli Ripatti (s. ) on tilastotieteilijä, joka toimii Helsingin yliopiston biometrian professorina (2/2013-) Suomen molekyylilääketieteen instituutissa (FIMM).


title: Samuli Ripatti

text: Ripatti kirjoitti ylioppilaaksi vuonna 1988 Hämeenlinnan lukiosta. Hän opiskeli Helsingin yliopiston valtiotieteellisessä tiedekunnassa ja valmistui valtiotieteiden maisteriksi pääaineenaan tilastotiede (1995). Hän jatkoi opintojaan Helsingissä Rolf Nevalinna -instituutissa ja Ruotsissa Tukholman yliopiston Matematiikan laitoksella, josta valmistui filosofian tohtoriksi (matemaattinen tilastotiede) vuonna 2002. Hänen väitöskirjansa (2001) oli otsikoitu "Latent variable models for multivariate survival and count data". Se oli neljään artikkeliin pohjautuva artikkeliväitöskirja. Helsingin yliopiston tilastotieteen dosentti hän on ollut vuodesta 2007.


title: Samuli Ripatti

text: Hän on työtoveriensa kanssa kirjoittanut useita arvostetuimpien tiedelehtien (kuten Nature, Plos Genetics) alkuperäisartikkeleita 2000-luvun lopussa ja 2010-luvulla. Vuonna 2016 professori Ripatti luettiin maailman eniten viitattujen tutkijoiden joukkoon alallaan (osa-alue molekyylibiologia ja genetiikka) ja oli yksi alle 20:stä Suomessa työskentelevästä tutkijasta tällä noin 3 100 tieteilijää maailmanlaajuisesti sisältävällä "Highly Cited Researchers" -listalla.


title: Marinus Anton Donk

text: Marinus Anton Donk (14. elokuuta 1908 Situbondo, Jaava – 2. syyskuuta 1972 Haag, Alankomaat) oli alankomaalainen sienitieteilijä. Hän kävi koulunsa Haagissa ja kiinnostui jo silloin sienistä, liittyi Hollannin sienitieteelliseen seuraan 1925 ja opiskeli Utrechtin yliopistossa. Hänestä tuli ranskalaisen mykologin Hubert Bourdot'n oppilas. Vuosina 1934–1940 hän toimi opettajana Alankomaiden Itä-Intiassa. Sen jälkeen hän siirtyi Buitenzorgin kasvitieteelliseen puutarhaan nykyisen Bogorin alueella Indonesiassa, ja hän toimi sen johtajana 1947–1955. Hän oli kuitenkin toisen maailmansodan aikana japanilaisten internoimana, ja sillä aikaa hänen julkaisemattomat mykologian käsikirjoituksensa katosivat, minkä seurauksena hän aikoi jättää siinä vaiheessa sienitieteen sikseen ja aikoi ryhtyä pteridologiksi. Vuonna 1952 hänet nimitettiin Bandungin yliopiston professoriksi. Hän palasi Hollantiin 1956 ja tuli Rijksherbariumin mykologisen osaston johtajaksi. Vuonna 1964 hänet nimitettiin Alankomaiden kuninkaallisen tiedeakatemian täysjäsenksi oltuaan sitä ennen kirjenvaihtajajäsenenä. Hän kävi vierailevana professorina Yhdysvalloissa 1970-luvun taitteessa.


title: Marinus Anton Donk

text: Varsinaisesti Marinus Donkin kiinnostuksen kohteena olivat laajat kokonaisuudet, ei niinkään lajisto. Siitä huolimatta häntä konsultoitiin nimistökysymyksissä, ja yhtä lailla hänen läsnäoloaan eri kansainvälisten mykologisten organisaatioiden johdossa vaadittiin hänen tietomääränsä takia. Hän oli muun muassa ensimmäisen Heterobasidiomycetes-symposiumin puheenjohtajana Exeterissä 1971. Hän julkaisi myös paljon.


title: Panu Väinämö

text: Panu Väinämö (s. 1958 Kuopio) on suomalainen uransa lopettanut Suomenmestaruustason vesipalloilija, joka on vuodesta 2006 toiminut Kia-automerkin Euroopan-markkinoinnin johtajana Saksan Frankfurt am Mainissa.


title: Panu Väinämö

text: Väinämö edusti vesipallourallaan Kuopion Uimaseuraa. Koulutukseltaan hän on kauppatieteiden maisteri Helsingin kauppakorkeakoulusta. Ennen Kiaa hän toimi viitisentoista vuotta Ford Motor Companyn tehtävissä Keski-Euroopassa.


title: Panu Väinämö

text: Väinämön johdolla Kia on ainoana autovalmistajana kasvattanut myyntiään yhdeksän vuotta peräkkäin EU- ja Efta-maissa. Tärkeänä syynä tähän pidetään Väinämön aloitteesta käyttöön otettua seitsemän vuoden takuuta uusille Kia-autoille. Suomessa Kia on noussut maahantuonnin aloitusvuodesta 2004 vuoden 2016 kahdeksanneksi myydyimmäksi henkilöautomerkiksi.


title: Randy Brown

text: Randy Brown (s. 22. toukokuuta 1968 Chicago, Illinois) on yhdysvaltalainen koripallovalmentaja ja kilpauransa päättänyt koripalloilija. Hän voitti pelaajaurallaan Chicago Bullsissa kolme NBA:n mestaruutta.


title: Randy Brown

text: Brown pelasi Houstonin yliopistossa vuodet 1986–1988 ja New Mexico Statessa vuodet 1989–1991. Sacramento Kings varasi hänet NBA:han 31. vuorolla. Brown pelasi NBA:ssa yhteensä 12 kautta, aluksi neljä kautta Kingsissä, seuraavaksi viisi kautta Chicago Bullsissa ja lopuksi Boston Celticsissä ja Phoenix Sunsissa. Bulls-aikanaan Brown voitti kolme peräkkäistä NBA:n mestaruutta vuosina 1996–1998.


title: Randy Brown

text: Pelaajauransa jälkeen Brown on työskennellyt muun muassa Chicago Bullsin organisaatiossa. Hän erosi Bullsin apuvalmentajan pestistään joulukuussa 2018 päävalmentaja Fred Hoibergin irtisanomisen jälkeen oltuaan tyytymätön saamaansa muutokseen tehtävänkuvaansa valmennusryhmässä.


title: Anja Marvia

text: Anja Marjatta Marvia (o.s. Rantala; 10. huhtikuuta 1926 Helsinki – 18. syyskuuta 2017 Helsinki) oli suomalainen laulaja (sopraano) ja musiikkitoimittaja.


title: Anja Marvia

text: Anja Marvia opiskeli laulua ensin yksityisesti 1940-luvulla muun muassa Aune Antin johdolla, sitten Sibelius-Akatemiassa ja suoritti musiikinopettajantutkinnon vuonna 1950 sekä lauludiplomin vuonna 1951. Hän piti ensikonserttinsa vuonna 1947 ja esiintyi konsertti- ja solistitehtävissä sekä levytti laulumusiikkia.


title: Anja Marvia

text: Marvia suoritti Helsingin yliopistossa filosofian kandidaatin tutkinnon vuonna 1953, ja vuodesta 1955 hän toimi Yleisradiossa musiikkitoimittajana aina vuoteen 1980 saakka.


title: Anja Marvia

text: Anja Marvia oli vuosina 1956–1980 avioliitossa säveltäjä Einari Marvian kanssa.


title: Dan McKenzie

text: Dan Peter McKenzie (s. 21. helmikuuta 1942 Cheltenham, Yhdistynyt kuningaskunta) on brittiläinen geofyysikko, joka on tutkinut laattatektoniikkaa ja mannerten muodostumista. Hän kirjoitti ensimmäisen matemaattisen mallin laattatektoniikasta pallon pinnalla.


title: Dan McKenzie

text: Dan McKenzie syntyi Englannin Cheltenhamissa. Hänen isänsä oli korva-, nenä- ja kurkkutautien erikoislääkäri. Hänen äitinsä oli aikanaan voittanut kansallisen stipendikilpailun collegea varten. Hän oli kiinnostunut maisemoinnista ja geologiasta, mikä vaikutti myös Daniin.


title: Dan McKenzie

text: McKenzie kävi koulua ensin Aylesburyssä ja sitten kolmessa eri koulussa Lontoossa. Hän aloitti 1960 luonnontieteiden opinnot King’s Collegessa. McKenzie valitsi aluksi matematiikan rinnalle fysiikkaa, kemiaa ja geologiaa, jonka hän kuitenkin jätti ensimmäisen vuoden lopulla.


title: Dan McKenzie

text: McKenzie suoritti alemman korkeakoulututkinnon fysiikasta keskinkertaisin arvosanoin. Arvosana johtui hänen omien sanojensa mukaan siitä, että hän oli menettänyt kiinnostuksensa fysiikkaan.


title: Dan McKenzie

text: Keskinkertaisesta arvosanasta huolimatta Maurice Hill ja Drummond Matthews kannustivat McKenzietä jatkamaan opintoja geofysiikan parissa. Hän pääsi tutkijaksi Edward Bullardin alaisuuteen ja valmistui filosofian tohtoriksi 1966.


title: Dan McKenzie

text: Bullard ja McKenzie osallistuivat 1966 New Yorkissa konferenssiin, jossa muun muassa Frederick Vine ja Lynn Sykes puhuivat merenpohjan leviämisestä, magneettisista anomalioista ja maanjäristyksistä. Se innosti häntä tutkimaan laattatektoniikkaa. Hän julkaisi vielä samana vuonna ensimmäisen tutkimuspaperinsa aiheesta. Siinä McKenzie päätteli, että Maan vaipassa oli kaksi kerrosta ja kummatkin niistä ovat liikkeessä ja vaikuttavat mannerliikuntoihin.


title: Dan McKenzie

text: McKenzien ensimmäinen merkittävä tutkimuspaperinsa oli vuonna 1967 julkaistu ”Some remarks on heat flow and gravity anomalies”, missä hän muokkasi muiden tekemää mallia merenpohjan leviämisestä. McKenzien tunnetuin julkaisu on samana vuonna ilmestynyt ”The North Pacific: an example of tectonics on a sphere”, jonka hän kirjoitti Bob Parkerin kanssa. Julkaisussa McKenzie yhdisti Tuzo Wilsonin tekemän ehdotuksen Maan jaosta aseismisiin alueisiin ja Teddy Bullardin tekemää kuvausta jäykistä liikkeistä pallon pinnalla. McKenzien tutkimus oli käytännössä perustamassa nykyaikaista laattatektoniikkateoriaa.


title: Dan McKenzie

text: McKenziestä tuli Yhdysvalloissa kuuluisi tutkimuksensa ansiosta. Hän sai useita akateemisia työtarjouksia, mutta hän halusi palata Englantiin, missä hän teki pitkän uran Cambridgen yliopistossa. Hän aloitti yliopiston geodesian ja geofysiikan laitoksen vanhempana avustavana tutkijana. Siinä tehtävässä hän toimi 1969–1973. Sen jälkeen McKenzie oli tutkimustyön apulaisjohtaja 1973–1979, tektoniikan apulaisprofessori 1979–1985 ja geotieteiden professori 1985–1996. Royal Societyn tutkijaprofessorina hän oli 1996–2006, ja akateemiselta uraltaan hän jäi eläkkeelle 2012.


title: Dan McKenzie

text: McKenzie käytännössä jätti laattatektoniikan vuonna 1972 ja laajensi tutkimuskohdettaan mannerten muodostumiseen. Hänen siteeratuin tutkimuksensa on vuonna 1978 julkaistu ”Some remarks on the development of sedimentary basins”, jossa hän käsitteli teoreettisesti litosfäärin venymistä. Öljyteollisuus on käyttänyt seidmenttialtaisiin liittyvien mallien pohjana McKenzien mallia.


title: Dan McKenzie

text: McKenzie on tutkinut urallaan myös Iranin maanjäristyksiä ja Islannissa sitä, miten magma virtaa ja tulee maanpinnalle. McKenzie on ollut myös mukana tutkimassa Mars Global Surveyorin ja muiden satelliittien magnetometrien lähettämää dataa. Tutkimuksen tavoitteena on vastata kysymykseen, onko Marsissa tai Venuksessa laattatektoniikkaa.


title: Inari Uusimäki

text: Inari Uusimäki on suomalainen toimittaja, joka teki 38 vuoden uran Yleisradion radio- ja televisio-ohjelmissa. Hän jäi eläkkeelle kesäkuun alusta 2016.


title: Inari Uusimäki

text: Inari Uusimäki aloitti Yle-uransa Simo Pasasen johdolla Turussa ja siirtyi sitten Helsinkiin toimittamaan Ylen Aikaista.


title: Inari Uusimäki

text: Televisiossa Uusimäki on ollut mukana tekemässä muun muassa 1980-luvun "Viikonlopputelevisiota", "Lauantaivekkaria" sekä kulttuuriohjelmia "K-rappu" ja "Strada". Toimittajan tehtävien lisäksi hän on toiminut ohjelmien käsikirjoittajana, ohjaajana ja tuottajana. Hänen viimeinen tehtävänsä oli toimia Yle Radio 1:n iltapäivien kulttuuriohjelman "Kultakuumeen" tuottajana.


title: Inari Uusimäki

text: Inari Uusimäen isä oli teatterineuvos Veikko Uusimäki.


title: Loimukoivu

text: Loimukoivu on koivussa ilmenevä ominaisuus tai ”vika”, joka saa puun syyt muodostamaan erityisen aaltoilevan tai loimuavan kuvion. Loimuaminen on yleisintä koivulle, mutta samaa ilmiötä esiintyy myös muissa havu- ja lehtipuissa. Loimupuussa puun solukkorakenne on normaali, mutta syiden suunta vaihtelee aaltomaisesti säteen ja/tai tangentin suunnassa puuaineessa. Loimuominaisuus on tavallisesti rauduskoivun muunnos, samaan tapaan kuin visakoivu on muunnos, ei oma puulajinsa.


title: Loimukoivu

text: Loimukoivu on melko harvinaista. Sitä syntyy vanhoissa sekametsissä, ja sen tunnistaa rauduskoivun aaltoilevasta ja vahvasta kaarnasta rungon tyvessä. Koska puulajia on vaikea saada, ja sille olisi kysyntää ulkomailla saakka, on loimukoivua myös kloonattu ja tuotettu uusia taimia Taimityllilän taimitarhalla vuonna 2016. Taimia on sitten istutettu esimerkiksi hämeenlinnalaisen Harvialan kartanon puutarhaan.


title: Loimukoivu

text: Loimuakoivua käytetään muun muassa huonekaluissa ja kitaroiden rungossa. Vielä 1920-luvulla loimukoivu oli suosittu huonekalupuu. Uudet tuulet eli funktionalismin tulo muutti tilannetta. Kuitenkin esimerkiksi vuonna 1931 valmistuneen Eduskuntatalon huonekaluista suuressa osassa on käytetty loimukoivua, tummaksi käsiteltynä. Huonekaluista useat ovat sisustusarkkitehti Birger Hahlin suunnittelemia. Loimukoivu tummana on tunnusomaista myös 1978 valmistuneen Eduskunnan kirjaston sisustuksessa, ja sitä on käytetty vaalena uusimmassa, vuonna 2004 valmistuneessa eduskunnan kiinteistössä eli Pikkuparlamentissa. Eduskuntatalon vuonna 2017 valmistuneen peruskorjauksen yhteydessä kunnostettiin ja entisöitiin tuhansia huonekaluja sekä suuri määrä ovia. Lukuisissa ovissa kiiltävä, tummaksi käsitelty loimukoivuinen elävä pinta on saatu näkyviin lukuisten lakkakerrosten alta.


title: Vasemmistoradikalismi

text: Sanalla vasemmistoradikalismi voidaan tarkoittaa seuraavia poliittisen kirjon osia:


title: Varsovan sopimus (1922)

text: Varsovan sopimus (myös "reunavaltiosopimus") oli 17. maaliskuuta 1922 solmittu yhteistyösopimus, jonka allekirjoittivat Suomen, Viron, Latvian ja Puolan ulkoministerit. Kyseessä oli Puolan ajamasta pyrkimyksestä luoda taloudellinen ja poliittinen vastavoima Saksalle ja Neuvosto-Venäjälle. Sopimus kariutui, koska Suomen eduskunta ei vahvistanut sopimusta, jota ulkoministeri Rudolf Holsti ajoi. Vennolan II hallitus kaatui epäluottamuslauseeseen.


title: Myzus

text: Myzus on kirvojen heimoon kuuluva suku.


title: Live at River Plate (albumi)

text: Live at Rive Plate on australialaisen hard rock -yhtye AC/DC:n kolmas livealbumi, joka julkaistiin vuonna 2012. Albumi sai Britannian albumilistalla sijan 14 ja Yhdysvalloissa Billboard 200 -listalla sijan 66. Australiassa albumi ylsi sijalle 11. Taltiointi nauhoitettiin vuonna 2009 Estadio Monumental -stadionilla Buenos Airesissa.


title: Mats Lindgren

text: Mats Anders Lindgren (s. 1. lokakuuta 1974 Skellefteå, Ruotsi) on ruotsalainen entinen jääkiekkoilija, pelipaikaltaan keskushyökkääjä. Hän pelasi urallaan NHL:ssä yhteensä 387 runkosarjaottelua tehopistein 54+74=128 ja keräten 146 jäähyminuuttia sekä 24 playoff-ottelua tehopistein 1+5=6 ja keräten kymmenen jäähyminuuttia. Lindgren oli alun perin Winnipeg Jetsin ensimmäisen kierroksen 15. varaus kesältä , mutta hänet kaupattiin kuitenkin ennen NHL-uran alkua Edmonton Oilersiin. Lindgren pelasi myös Naganon olympiakisoissa 1998.


title: Mats Lindgren

text: Lindgren tunnettiin NHL:ssä pääasiassa hyvänä karvaajana ja alivoimapelaajana. Loukkaantumiset kuitenkin vaivasivat häntä paljon. Lindgrenin pelaajaura päättyi lopulta selkävammaan kauden 2003–2004 kynnyksellä. Hän ilmoitti pelaajauransa loppumisesta tammikuussa 2015. Lindgren on toiminut sittemmin apuvalmentajana Elitserienissä/SHL:ssä.


title: Mats Lindgren

text: Lindgren on Skellefteå AIK:n kasvatti. Hän debytoi seuran miesten joukkueessa vain 16-vuotiaana Ruotsin toiseksi korkeimmalla sarjatasolla maan I-divisioonassa kaudella 1990–1991, jolloin Lindgren pelasi Skellefteåssa kymmenen runkosarjaottelua. Ensimmäisellä täydellä kaudellaan 1991–1992 hän teki siellä 29 runkosarjaottelussa tehot 14+8=22 ja kolmessa nousukarsintasarjan ottelussa tehot 3+2=5. Kaudella 1992–1993 Lindgren oli Skellefteån toiseksi paras pistemies Kent Norbergin jälkeen tehoilla 20+18=38.


title: Mats Lindgren

text: Winnipeg Jets varasi Lindgrenin ensimmäisellä kierroksella 15. pelaajana . Kaudeksi 1993–1994 hän siirtyi Elitserien-joukkue Färjestad BK:hon, jossa Lindgren teki alkukaudella 22 runkosarjaottelussa tehot 11+6=17, joilla hän oli joukkueen paras maalintekijä ja toiseksi paras pistemies Håkan Loobin jälkeen. Färjestad ajautui loppukaudeksi kuitenkin Allsvenskaniin, jossa Lindgren oli Färjestadin toiseksi paras maalintekijä ja neljänneksi paras pistemies tehoilla 9+6=15. Nousukarsintasarjassa hän oli joukkueen paras maalintekijä viidellä osumallaan. Maaliskuussa 1994 Winnipeg Jets kauppasi Lindgrenin pelaajaoikeudet, Boris Mironovin sekä kesän ensimmäisen ja neljännen kierroksen varausvuorot Edmonton Oilersiin vaihdossa Dave Mansoniin ja kesän 1994 kuudennen kierroksen varausvuoroon. Kaudella 1994–1995 Lindgren oli Elitserienissä Färjestadin paras maalintekijä ja toiseksi paras pistemies Håkan Loobin jälkeen tehoilla 17+15=32. Hänet valittiin kauden päätteekis liigan vuoden tulokkaaksi.


title: Mats Lindgren

text: Kaudeksi 1995–1996 Lindgren siirtyi Edmonton Oilersin organisaatioon. Hän pelasi loukkaantumisten vuoksi kuitenkin vain 13 ottelua AHL-joukkue Cape Breton Oilersissa tehopistein 7+5=12. Myös kauden 1996–1997 Lindgren aloitti farmissa, tällä kertaa Oilersin uudessa farmijoukkueessa Hamilton Bulldogsissa, jossa hän pelasi yhdeksän ottelua tehden 13 tehopistettä. Lindgren debytoi Oilersin NHL-joukkueessa 3. marraskuuta 1996 vieraissa Chicago Blackhawksia vastaan. Hän teki ottelussa myös NHL-uransa avausmaalin ensimmäisellä laukauksellaan. Lindgren vakiinnutti loppukaudeksi paikkansa NHL:ssä tehden tulokaskautensa aikana kaikkiaan 69 runkosarjaottelussa tehot 11+14=25 ja 12 playoff-ottelussa neljä syöttöpistettä. Kaudella 1997–1998 hän teki liigan yhden kauden piste-ennätyksensä tehoilla 13+13=26. Lindgren oli Kelly Buchbergerin kanssa Oilersin ainoa kauden kaikissa 82 runkosarja- ja 12 playoff-ottelussa pelannut pelaaja, vaikka hänen myöhempi uransa jäikin hyvin rikkonaiseksi.


title: Mats Lindgren

text: Kesken kauden 1998–1999, maaliskuussa 1999 Oilers kauppasi Lindgrenin ja kesän kahdeksannen kierroksen varausvuoron New York Islandersiin vaihdossa Tommy Saloon. Kausi 1999–2000 hänellä jäi loukkaantumisten vuoksi vain 43 ottelun mittaiseksi ja kausi 2000–2001 marraskuussa 2000 tulleen olkapäävamman vuoksi vain 20 ottelun mittaiseksi. Syyskuussa 2002 Lindgren siirtyi kesken harjoitusleirin try-out -sopimuksella Vancouver Canucksiin, kun hän oli juuri kuntoutunut voimaharjoittelussa tulleesta alaselän lihasrevähdyksestä. Lindgren pelasi alkukauden 2002–2003 vammojen kanssa AHL-joukkue Manitoba Moosessa, kunnes hän teki marraskuussa jatkosopimuksen Canucksin kanssa.


title: Mats Lindgren

text: Kauden 2003–2004 kynnyksellä, lokakuussa 2003 Lindgren loukkasi selkänsä uudelleen Canucksin aamujäillä. Hänen vammansa vaati leikkaushoitoa, eikä Lindgren pelannut koko kaudella. Myös hänen koko pelaajauransa päättyi tähän. Lindgren ilmoitti uransa loppumisesta 30-vuotiaana tammikuussa 2005.


title: Mats Lindgren

text: Lindgren edusti Ruotsia Naganon olympiakisoissa 1998. Yhteensä hän on pelannut 15 A-, seitsemän B- ja 49 juniorimaaottelua.


title: Mats Lindgren

text: Lindgren pelasi myös alle 20-vuotiaiden MM-kilpailuissa vuosina 1993 ja 1994, joista molemmat turnaukset päättyivät hopeaan. Vuoden 1994 turnauksessa hän oli Ruotsin paras maalintekijä viidellä osumallaan. Lindgren pelasi myös alle 18-vuotiaiden MM-kilpailuissa vuosina 1991 ja 1992, joista jälkimmäinen turnaus päättyi hopeaan.


title: Mats Lindgren

text: Lindgren aloitti valmentajauransa kasvattajaseuransa Skellefteå AIK:n apuvalmentajana Tommy Samuelssonin johtamassa valmennustiimissä Ruotsin toiseksi korkeimmalla sarjatasolla HockeyAllsvenskanissa kaudella 2005–2006. Joukkueen kausi päättyi sarjanousuun Elitserieniin. Kaksi seuraavaa kautta Lindgren jatkoi Skellefteån apuvalmentajana Per-Erik Johnssonin alaisuudessa. Joukkue ajautui kauden 2006–2007 päätteeksi Kvalserieniin, mutta onnistui voittamaan sarjan ja säilyttämään sarjapaikkansa. Kausi 2007–2008 Skellefteålla päättyi puolivälieriin. Kaudet 2008–2009 ja 2009–2010 Lindgren toimi joukkueen apuvalmentajana Hans Särkijärvelle. Molemmat kaudet päättyivät välierätappioihin.


title: Mats Lindgren

text: Kaudeksi 2012–2013 Lindgren nimettiin AIK IF:n Elitserien-joukkueen apuvalmentajaksi hänelle Skellefteåsta tutun Per-Erik Johnssonin valmennustiimiin. Johnson kuitenkin erotettiin joulukuussa 2012 ja AIK:ta valmensi loppukauden ajan Anders Eldebrink. Joukkue jäi lopulta pudotuspelien ulkopuolelle yhdeksänneksi. Kaudella 2013–2014 AIK:ta valmensi Rikard Franzén. Joukkue ajautui Kvalserieniin ja putosi lopulta Allsvenskaniin.


title: Konstantin Aladin (nuorempi)

text: Konstantin Aladin nuorempi (5. maaliskuuta 1868 Hamina – 14. marraskuuta 1938 Hamina) oli suomenvenäläinen Haminassa vaikuttanut kauppias, teollisuudenharjoittaja, laivanvarustaja ja kauppaneuvos.


title: Konstantin Aladin (nuorempi)

text: Aladinin vanhemmat olivat kauppaneuvos Konstantin Aladin vanhempi (1833–1896) ja Anna Pimenow. Aladinin isä oli muuttanut Haminaan Venäjältä vuonna 1848 ja saanut porvarioikeudet 1868. Aladin pääsi ylioppilaaksi Haminan yksityislyseosta 1889 ja jatkoi isänsä jälkeen tämän liikettä Haminassa. Aladin sai kauppaneuvoksen arvon 1904 ja hän toimi myös Espanjan, Portugalin ja Norjan varakonsulina Haminassa.


title: Konstantin Aladin (nuorempi)

text: Aladin omisti Haminassa Poitsilan kartanon, useita kaupunkikiinteistöjä ja Tervasaaren sahan, jonka hän myi vuonna 1927 Ristiniemi Oy:lle. Aladin oli vuonna 1920 Suomeen paenneen venäläisen emigranttivaikuttajan kenraali Severin Dobrovolskin tuttava ja hän rahoitti Dobrovolskin vuonna 1933 perustamaa Viipurissa julkaistua "Klitš" (”Huuto”) -sanomalehteä.


title: Konstantin Aladin (nuorempi)

text: Aladin oli naimisissa vuodesta 1893 Alexandra Pletschikoffin kanssa ja avioeron jälkeen hän meni naimisiin 1921 Stella von Vergenskijin kanssa.


title: Heinz Neuhaus

text: Heinz Neuhaus (14. huhtikuuta 1926 Iserlohn, Saksa – 6. huhtikuuta 1998 Hampuri, Saksa) oli saksalainen nyrkkeilijä, jonka amatööriura ajoittui sotavuosiin 1940-luvulla ja ammattilasiura 1940-luvun lopulta 1950-luvun lopulle. Ammattilaisten raskaansarjan Euroopan mestaruustittelin hän saavutti maaliskuussa 1953 voitolla belgialaisesta Karel Sysistä. Tittelin hän menetti kesäkuussa 1955 italialaiselle Franco Cavicchille.


title: Heinz Neuhaus

text: Franz Neuhaus aloitti nyrkkeilyuran nuorena juniorina ja saavutti sotavuosina 1942 Saksan keskiraskaan sarjan juniorimestaruuden ja 1943 raskaansarjan juniorimestaruuden. Sodan loppuvaiheessa hän oli Saksan armeijan sotilaana ja joutui sodan loppuvaiheessa ranskalaisten sotavankileirille.


title: Heinz Neuhaus

text: Sotavankeus kesti vuoteen 1948. Seuraavana vuonna hän aloitti ammattinyrkkeilyuran. Ensimmäinen ottelu oli toukokuussa 1949. Sen jälkeen hän otteli ilman tappioita ja pääsi 19. ottelussaan lokakuussa 1950 Saksan raskaansarjan mestaruusotteluun puolustavaa mestaria Hein ten Hoffia vastaan. Ottelu päättyi ratkaisemattomana, ja näin ten Hoff säilytti mestaruutensa.


title: Heinz Neuhaus

text: Voitokkaiden otteluiden myötä Neuhaus pääsi raskaansarjan Euroopan mestaruusotteluun belgialaista Karel Sysiä vastaan maaliskuussa 1952 Dortmundin Westfalenhallessa. Neuhaus voitti ottelun pistein ja oli näin uusi raskaansarjan Euroopan mestari. Toukokuussa 1952 hän otteli vielä Sysiä vastaan Antwerpeniä ottelussa, jossa ei ollut panoksena EM-titteli. Siinä Neuhaus koki ensimmäisen ammattilaisuran tappionsa. Heinäkuussa 1952 Neuhaus puolusti EM-titteliään hallitsevaa Saksan mestaria ten Hoffia vastaan ja tyrmäsi hänet jo 1. erässä 50 000 katsojan läsnä ollessa. Sen jälkeen Neuhaus puolusti menestyksekkäästi EM-titteliään Wilson Kohlbrecheriä, Karel Sysiä ja Kurt Schiegleä vastaan. Neuhaus kävi EM-otteluiden lisäksi useita titteliin kuulumattomia otteluita. M.m. marraskuussa 1953 hän kohtasi Kuuban Niño Valdésin, joka pyrki maailmanmestaruusotteluun raskaansarjan MM-tittelistä. Maaliskuussa 1955 hän voitti pistein kolmannessa kohtaamisessa kilpakumppaninsa ten Hoffin. Kesäkuussa 1955 Italian Bolognassa käydyssä raskaansarjan EM-ottelussa Heinz Neuhaus hävisi pistein Italian Franco Cavicchille ja menetti näin EM-tittelin. Marraskuussa 1955 hän menetti myös Saksan raskaansarjan mestarin tittelin Gerhard Hechtille.


title: Heinz Neuhaus

text: Heinäkuussa 1956 Neuhaus pääsi kuitenkin uusintaotteluun EM-tittelistä Franco Cavicchia vastaan, mutta koki tyrmäystappion 11. erässä. Marraskuussa 1956 Neuhaus nousi uudelleen Saksan mestariksi voitettuaan Gerhard Hechtin pistein. Syyskuussa 1957 Neuhaus menetti Saksan mestaritittelin Hans Kalbfellille. Seuraavan vuonna hän otteli Euroopan nousevia tähtiä Englannin Henry Cooperia ja Ruotsin Ingemar Johanssonia vastaan kokien tappion molemmille. Johansson oli tässä vaiheessa jo Euroopan mestari kukistetuaan Cavicchin. Neuhausin ja Johanssonin välinen ottelu ei kuitenkaan ollut titteliottelu. Neuhausin viimeinen ammattilaisottelu oli syyskuussa 1958, jolloin Albert Westphal puolusti samalla raskaan sarjan Saksan mestaruustitteliä voittaen Neuhausin keskeytyksellä 6. erässä. Kaikkiaan Neuhaus otteli 59 kertaa ja voitti niistä 43. Tappioita tuli kaikkiaan yhdeksän ja ratkaisemattomia seitsemän kertaa.


title: Konstantin Aladin (vanhempi)

text: Konstantin Aladin vanhempi (1833 – 26. marraskuuta 1896 Tšernigov, Venäjä) oli suomenvenäläinen Haminassa vaikuttanut kauppias, teollisuudenharjoittaja, laivanvarustaja ja kauppaneuvos.


title: Konstantin Aladin (vanhempi)

text: Jaroslavlin kuvernementistä Volgan yläjuoksun varrelta kotoisin ollut Aladin muutti Haminaan Venäjältä 14-vuotiaana vuonna 1848 ryhtyen kauppias Vasiljevin apulaiseksi. Hän aloitti itsenäiset liiketoimet 19-vuotiaana ja hänellä oli aluksi kauppa Haminan raatihuoneen alakerrassa. Hän osti sitten Raatihuoneen torin varrelta oman talon ja pian Aladin oli Haminan alueen johtava tukkukauppias. Aladin sai porvarioikeudet vuonna 1868.


title: Konstantin Aladin (vanhempi)

text: Aladin omisti Haminan seudulla myös Tervasaaren sahan ja Metsäkylän sahan sekä Meltin viinatehtaan ja oluttehtaan. Hänellä oli myös purjelaivoja omistuksessaan. Aladin omisti lisäksi metsää ja maatiloja muun muassa Harjun, Marlebäckin ja Poitsilan kartanot. Vuonna 1889 hän rakennutti Haminaan asuintalokseen nykyisin Tanelinkulman nimellä tunnetun uusrenessanssityylisen puutalon. Kauppaneuvoksen arvon Aladin sai vuonna 1894. Hän kuoli kaksi vuotta myöhemmin ollessaan matkalla Etelä-Venäjälle.


title: Konstantin Aladin (vanhempi)

text: Aladin oli naimisissa Anna Pimenowin kanssa. Heidän poikansa oli kauppaneuvos Konstantin Aladin nuorempi joka jatkoi isänsä liikettä Haminassa. Aladin on haudattu Haminan ortodoksisen seurakunnan hautausmaalla Pampyölissä sijaitsevaan Aladin-suvun hautakappeliin. Vuonna 1898 valmistuneen kappelin suunnitteli arkkitehti K. A. Wrede ja se on Suomen suurin yksityinen ortodoksinen hautakappeli.


title: Maailman viisi mestaritaloa

text: Maailman viisi mestaritaloa on suomalaisen elokuvaohjaajan ja kirjailijan Rax Rinnekankaan (myös: Reijo Rinnekangas) viiden arkkitehtuurielokuvan sarja. "Maailman viisi mestaritaloa" sai ensiesityksensä Suomen Rakennustaiteen museossa vuonna 2011. Sarjan pääosassa ovat 1900-luvun merkittävien arkkitehtien yksityistalot. Rinnekangas on käsikirjoittanut, kuvannut ja ohjannut sarjan. Viisi elokuvaa ovat:


Jalkapallon naisten maailmanmestaruuskilpailut 2019 järjestetään Ranskassa 7. kesäkuuta – 7. heinäkuuta 2019. Ne ovat järjestyksessään kahdeksannet jalkapallon naisten maailmanmestaruuskilpailut, jotka järjestetään neljän vuoden välein. Kilpailuissa pelaa 24 naisten maajoukkuetta mukaan lukien isäntämaa Ranska, joka isännöi kilpailuja ensimmäistä kertaa. Yhdysvallat on hallitseva mestari.


title: Jalkapallon naisten maailmanmestaruuskilpailut 2019

text: Loppuottelu pelataan Parc Olympique Lyonnaisissa, Lyonissa 7. heinäkuuta.


text: Turnauksen pelipaikkakuntina toimivat Grenoble, Le Havre, Lyon, Montpellier, Nizza, Pariisi, Reims, Rennes ja Valenciennes. Maailmanmestaruuskilpailujen avausottelu pelataan Parc des Princesilla Pariisissa ja finaali Parc Olympique Lyonnaisilla Lyonissa.


title: Albrekt Karhu

text: Albrekt I Karhu (; noin 1100 – 18. marraskuuta 1170) oli Brandenburgin rajakreivikunnan perustaja ja ensimmäinen rajakreivi. Yhtenä keskeisistä henkilöistä hän johti 1100-luvulla saksalaisen asutuksen levittämistä itään ("ostsiedlung").


title: Albrekt Karhu

text: Albrekt Karhun isä oli Askania-sukuinen Ballenstedtin kreivi Otto Rikas, jonka maat Harzvuorten ja Elbejoen välissä hän peri vuonna 1123. Albrekt tuki Pyhän saksalais-roomalaisen keisarikunnan keisaria Lothar III:tta tämän sotaretkellä Italiassa vuonna 1132. Kiitoksena tästä keisari antoi hänelle vuonna 1134 Elben itäpuolella sijainneen Nordmarkin rajakreivikunnan. Albrekt laajensi uutta valtakuntaansa osallistumalla useisiin sotaretkiin slaavilaisia vendiheimoja vastaan. Hän teki Havellandin aluetta hallinneen hevellien ruhtinas Pribislavin kanssa sopimuksen, jonka nojalla hän peri Pribislavin valtakunnan tämän kuoltua vuonna 1150. Albrekt alkoi tämän jälkeen käyttää arvonimeä Brandenburgin rajakreivi. Hän jatkoi valloitussotaa vendejä vastaan ja levitti samalla saksalaista asutusta itään houkuttelemalla alueelle uudisasukkaita Friisinmaalta ja Saksista. Myös premonstratenssit ja sistersiläiset osallistuivat uudismaiden raivaukseen. Albrekt perusti Havelbergin ja Brandenburgin hiippakunnat edistääkseen vendien käännyttämistä kristinuskoon.


title: Albrekt Karhu

text: Keisari Konrad III antoi vuonna 1138 Albrekt Karhulle Henrik Ylpeältä riistämänsä Saksin herttuakunnan, mutta Albrekt onnistui pitämään sitä hallussaan vain hetken ennen kuin Henrik valloitti pääosan siitä takaisin. Albrekt luopui vaateestaan Saksin herttuakuntaan vuonna 1142, jolloin se annettiin Henrik Ylpeän pojalle Henrik Leijonalle. Äitinsä Eilikan kuoltua samana vuonna Albrekt peri hänen kauttaan osan Billung-suvun maista Saksissa, mutta ei saanut herttuan arvoa. Albrekt oli tämän jälkeen yksi Henrik Leijonan päävastustajista, joskin liittoutui hetkellisesti tämän kanssa slaaviheimojen vastaisilla sotaretkillä.


title: Albrekt Karhu

text: Albrekt Karhun vanhin poika Otto I peri isänsä kuoltua Brandenburgin rajakreivin arvon. Nuorempi poika Bernhard sai myöhemmin Henrik Leijonalta riistetyn Saksin herttuan arvon.


title: Hugo Parviainen

text: Hugo Wilhelm Parviainen (23. huhtikuuta 1872 Jyväskylä – 30. kesäkuuta 1920 Helsinki) oli suomalainen metsäteollisuusyritys Johan Parviainen Oy:n toimitusjohtaja.


title: Hugo Parviainen

text: Parviaisen vanhemmat olivat kauppaneuvos Johan Parviainen ja Maria Charlotta Hedberg. Hän pääsi ylioppilaaksi Jyväskylän lyseosta 1892 ja opiskeli oikeustiedettä Helsingin yliopistossa. Parviainen tuli isänsä jälkeen tämän perustaman yrityksen johtoon vuonna 1900. Tällöin yritykseen kuului Säynätsalon saha, Tourulan nahkatehdas, maatiloja, kaupunkikiinteistöjä sekä Päijänteellä liikennöinneitä laivoja. Yrityksestä muodostettiin osakeyhtiö Johan Parviainen Oy vuonna 1907 ja Hugo Parvianen oli yhtiön toimitusjohtajana. Hän perusti vuonna 1914 Säynätsaloon vaneritehtaan hyödyntääkseen koivukeppien ja -lankkujen sahauksessa syntynyttä jätepuuta. Vuonna 1915 Parviainen perusti Säynätsaloon yksityisen kansakoulun kun Korpilahden kunta johon Säynätsalo kuului ei suostunut perustamaan koulua saarelle.


title: Hugo Parviainen

text: Hugo Parviaisen sisaruksia olivat lääkäri Walter Parviainen ja Suomen ensimmäinen naispuolinen kauppaneuvos Hanna Parviainen jotka johtivat yritystä hänen kuoltuaan.


title: Robert May (biologi)

text: Robert McCredie May (s. 8. tammikuuta 1936 Sydney, Australia on australialainen ekologi. Hän opiskeli fysiikkaa ja aloitti työuransakin tuon tieteen parissa. Hän kiinnostui kuitenkin 1960-luvulla populaatiodynamiikasta ja on kirjoittanut teoreettisesta ekologiasta. May on toiminut Britanniassa hallituksen tieteellisenä neuvonantajana ja Royal Societyn johtajana.


title: Robert May (biologi)

text: Robert May syntyi Sydneyssä 1936. Hänen lapsuus oli melko yksinäinen, ja hän pelasi paljon palapelejä ja pulmapelejä.


title: Robert May (biologi)

text: May kävi Sydneyssä high schoolinsa ja oli muun muassa koulun väittelykilpailun kuuluneeseen joukkueeseen. Hän suoritti high schoolin erinomaisin arvosanoin ja aloitti 1953 kemiantekniikan opinnot Sydneyn yliopistossa. Hän opiskeli kemiantekniikan lisäksi fysiikkaa ja matematiikkaa. Hän valmistui 1956 kandidaatiksi ja 1959 tohtoriksi. Mayn väitöskirjatutkimus käsitteli suprajohtavuutta.


title: Robert May (biologi)

text: May jätti Australian 1959 ja suoritti väitöskirjan jälkeistä tutkimusta Harvardin yliopistossa. Hän oli 1959–1961 sovelletun matematiikan luennoitsija.


title: Robert May (biologi)

text: May palasi vuoden 1961 lopulla Sydneyn yliopistoon, missä hänestä tuli fysiikan laitoksen vanhempi luennoitsija. Hänet nimitettiin 1964 apulaisprofessoriksi, ja vuonna 1969 hän sai ensimmäisen kahdesta henkilökohtaisesti professuuristaan. May kiinnoistui samaan aikaan myös tieteen yhteiskunnallisesta vastuusta ja eläinten populaatiodynamiikasta.


title: Robert May (biologi)

text: May vastaanotti 1973 biologian professuurin Princetonin yliopistosta. Siellä hän keskittyi populaatiobiologiaan. May julkaisi 1973 teoksen "Stability and Complexity in Model Ecosystems", joka muutti ekologien näkemystä monimutkaisista ja yksinkertaisista ekosysteemeistä. May toi kirjassaan ekologiaan erilaisia epälineaarisen matematiikan malleja ja deterministisen kaaoksen tutkimuksen. Mayn käyttämät mallit siirtyivät myös tarttuvien tautien sekä biodiversiteetin tutkimukseen.


title: Robert May (biologi)

text: Maysta tuli 1988 Royal Societyn tutkimusprofessori Oxfordin yliopistossa. May on 1990-luvulla muun muassa kehittänyt tapoja arvioida maailmassa elävien ja toisaalta sukupuutteen kuolleiden tai pian kuolevien eliölajien määrää.


title: Robert May (biologi)

text: May oli virkavapaalla 1995–2000, jolloin hän toimi Britannian hallituksen johtavana tieteellisenä neuvonantajana ja Office of Science and Technologyn johtajana. Royal Societyn johtajana hän toimi 2000–2005.


title: Robert May

text: Robert May voi viitata ainakin seuraaviin henkilöihin:


title: Perävirtausyksikkö

text: Perävirtausyksikkö on tykistöammuksen kantaman kasvattamiseen käytettävä järjestelmä, jossa kranaatin peräosaan asennetaan palavaa ainetta sisältävä lisäosa. Perävirtausyksikkö syttyy palamaan laukaisun yhteydessä, ja vapauttaa palokaasunsa lentävän ammuksen taakse. Laitteiston tavoitteena on täyttää ammuksen lennossa taakseen synnyttämä alipainealue, ja näin ollen pienentää ammuksen eri osien välisiä paine-eroja, mikä pudottaa koko kappaleeseen vaikuttavaa kokonaisilmanvastusta ja kasvattaa kantamaa. Perävirtausyksikköjen palokaasut virtaavat aliääninopeuksilla, eikä laitteiston tavoitteena ole niinkään työntövoiman synnyttäminen rakettiavusteisten tykistöammusten tapaan.


title: Perävirtausyksikkö

text: Palveluskäytössä olevilla ammustyypeillä on saavutettu noin 20–30 prosenttia suurempia kantamia, kun niihin on asennettu perävirtausyksikkö.


title: Vale-Valdemar

text: Vale-Valdemar (; k. 1356) oli huijari, joka hallitsi vuosina 1348–1350 pääosaa Brandenburgin rajakreivikunnasta väittäen olevansa vuonna 1319 kuollut rajakreivi Valdemar.


title: Vale-Valdemar

text: Oikea rajakreivi Valdemar oli kuollut vuonna 1319 ja koko Askanian dynastia oli sammunut Brandenburgissa hänen serkkunsa Henrik II:n kuoltua seuraavana vuonna. Rajakreivikunta siirtyi sen jälkeen Wittelsbach-sukuiselle Ludvig V:lle. Vuonna 1348 Saksaan ilmaantui Jerusalemista palannut pyhiinvaeltaja, joka väitti olevansa rajakreivi Valdemar ja joka muistutti tätä ulkoisesti. Mies sai vakuutettua Wolmirstedtissa kokoontuneet ruhtinaat ja jopa Pyhän saksalais-roomalaisen keisarikunnan keisarin Kaarle IV:n, joka oli Wittelsbachien vastustaja. Kun Vale-Valdemar ei ilmaantunut vuoden 1350 Nürnbergin valtiopäiville puolustamaan kertomustaan, hänet julistettiin huijariksi. Häntä kuitenkin tuettiin Brandenburgissa, josta hänet saatiin ajettua pois vasta vuonna 1355. Vale-Valdemar asettui tämän jälkeen Askania-suvun toisen haaran hallitseman Anhaltin hovin turviin. Hän kuoli seuraavana vuonna.


title: Vale-Valdemar

text: Kirjailija Willibald Alexis kirjoitti Vale-Valdemarista vuonna 1842 historiallisen romaanin "Der falsche Woldemar".


title: Sonab

text: Sonab on ruotsalainen äänentoistoalan tuotemerkki, jonka historia ulottuu kaiutinsuunnittelija Stig Carlssonin (1925–1997) vuonna 1966 perustamaan yritykseen Sonab AB. Nykyisin Sonab on julkisten tilojen langattomia kaiutinjärjestelmiä markkinoivan Sonab Audio AB:n tavaramerkki. 1980-luvulla Sonab tunnettiin myös L. M. Ericssonin radiopuhelinmerkkinä sen ostettua Sonab-tuotemerkin ja radiopuhelintoiminnan 1978.


title: Sonab

text: Stig Carlssonin ensimmäinen markkinoille tuoma kaiutinkonstruktio oli pientä tykkiä muistuttava ”Kolboxen”, lyhyiden puujalkojen varassa vinossa asennossa oleva katkaistu kartio, joka oli muotoiltu huolellisesti ja valmistettiin taivutetusta puusta. Teknisesti se oli bassorefleksikaiutin, joka muodostui neljästä eri suuntiin avautuvasta diskanttikaiuttimesta, 8-tuumaisesta keskiäänielementistä ja 10-tuumaisesta bassoelementistä. Kaiutinparia myytiin vuosina 1959–1962 yhdessä esivahvistimen kanssa nimellä Elektronlund Lund Ortho Acoustical System 1001, lyhennettynä LOAS 1001, sekä myös nimellä Audio-Nike 101. Järjestelmiä valmistettiin vain muutamia satoja kappaleita.


title: Sonab

text: Seuraava malli oli muodoltaan yksinkertaisempi suorakulmainen Lund OA-25 eli ”McProud”, jonka kaiutinelementit avautuivat suoraan ylöspäin laatikon yläpinnasta. Se loi suunnan tuleville Carlsson-kaiuttimille ja oli myös 1966 perustetun Sonab AB:n ensimmäinen tuote. Carlsson-kaiuttimet tulivat siitä lähtien olemaan lattialla seisovia laatikoita, jotka oli helppo sijoittaa kuunteluhuoneeseen, koska kaiutin säteili ääntä vinosti ylöspäin läpi kaiuttimen yläosan korimaisen ritilän, eikä vaakasuoraan kuten useimmat kaiuttimet. Carlsson- tai Sonab-merkillä myydyt kaiuttimet voitiin sijoittaa kiinni seinään, ja ne pyrkivät hyödyntämään äänen heijastumista seinistä ja muista pinnoista, kun useimmat kaiutinsuunnittelijat pyrkivät minimoimaan heijastuksia.


title: Sonab

text: Vuonna 1966 Carlssonin suunnittelemia kaiuttimia valmistamaan perustettu Sonab AB joutui talousvaikeuksiensa vuoksi valtion omistaman Statsföretagin (nyk. Procordia) haltuun vuonna 1969. Ruotsin valtio antoi Sonabille tuotekehitysvaroja, ja parhaimmillaan tuhatkunta ihmistä pääkonttorissa (Vällingby) sekä kahdessa tehtaassa (Skellefteå ja Gävle) työllistänyt yritys toi markkinoille Carlsson-merkkisiä kaiuttimia. Markkinoille tuotiin myös Sonab-merkkisiä viritinvahvistimia, C-kasettidekkejä ja levysoittimia, mutta ne hankittiin muilta valmistajilta. Kaiutinmalliston lippulaiva oli Sonab OA-2212, jossa oli 12 eri suuntiin säteilevää diskanttielementtiä, kaksi keskiäänielementtiä ja kaksi bassoelementtiä. Suosituin malli oli yli 100 000 kappaletta myynyt Sonab OA-5, josta tuli Ruotsin kaikkien aikojen eniten myyty hifikaiutinmalli.


title: Sonab

text: Vuonna 1978 yritys lopetettiin sen laajennuttua tappiollisesti radiopuhelinalalle. Sonab AB:n lopettamisen jälkeen Stig Carlsson jatkoi kautinten suunnittelua ja valmistamista pienimuotoisemmin, kun taas Sonabista tuli Ericssonin radiopuhelinmerkki.


title: Sonab

text: 1990-luvun alussa Sonab-tuotemerkki joutui Ericssonilta omistajalle, joka myi sillä halpoja Aasiassa valmistettuja kaiuttimia. Yrittäjä otti käyttöön myös Carlsson-tuotemerkin, jota ei ollut suojattu kunnolla vaikka Stig Carlsson käytti sitä yhä omien kaiutintensa merkkinä.


title: Sonab

text: Vuonna 1987 Ruotsin kuninkaallinen musiikkiakatemia palkitsi Stig Carlssonin säveltaiteen edistämismitalilla ("Medaljen för tonkonstens främjande"), jota on jaettu lähinnä muusikoille. Carlsson kuoli 1997.


title: Lochluichartin rautatieasema

text: Lochluichartin rautatieasema on rautatieasema Skotlannissa Lochluichartin kylässä Ylämaan hallintoalueella. Se sijaitsee Kyle of Lochalshin radan varrella.


title: Lochluichartin rautatieasema

text: Ensimmäinen Lochluichartin asema avattiin 1. elokuuta 1851. Se suljettiin 3. toukokuuta 1954, jolloin ratalinjaa siirrettiin ja nykyinen asema avattiin. Kaudella 2015–2016 asemaa käytti 608 matkustajaa.


title: Onni Voipio

text: Onni Voipio, sukunimi vuoteen 1901 "Åkerman", (14. heinäkuuta 1881 Savitaipale – 23. lokakuuta 1937 Viipuri) oli suomalainen juristi ja Korkeimman oikeuden oikeusneuvos.


title: Onni Voipio

text: Voipion vanhemmat olivat senaatin oikeusosaston varapuheenjohtaja, hovioikeuden presidentti Daniel Woldemar Åkerman ja Emma Henrika Perander. Hän pääsi ylioppilaaksi Viipurin klassillisesta lyseosta 1899 ja suoritti Helsingin yliopistossa oikeustutkinnon 1904. Voipio sai varatuomarin arvon 1907.


title: Onni Voipio

text: Voipio oli aluksi asianajajana Viipurissa 1907–1913 ja sitten Viipurin hovioikeudessa notaarina 1913, asessorina 1913–1916, hovioikeudenneuvoksena 1916–1917, viskaalina 1918–1919, asessorina 1919–1927 ja hovioikeudenneuvoksena 1927–1930. Hän oli Korkeimman oikeuden apujäsenenä 1926–1930 sekä jäsenenä ja oikeusneuvoksena 1930–1932 ja sen jälkeen viimeksi Viipurin tuomiokunnan tuomarina 1932–1937.


title: Onni Voipio

text: Onni Voipio oli naimisissa vuodesta 1905 kansakoulunopettaja Iida Kohosen kanssa. Onni Voipion sisaruksia olivat tuomari, kirjailija Väinö Voipio, teologi ja professori Aarni Voipio, rehtori ja kansanedustaja Toini Voipio, kansanopiston johtaja ja kirjailija Aino Voipio sekä hammaslääkäri ja nimimerkkiä "Armi Voipio" käyttänyt kirjailija Elli Hällström.


title: Brezel

text: Brezel (myös: "pretzel") on useimmiten solmun muotoon leivottu leipä tai leivonnainen, joka voidaan maustaa esimerkiksi siemenillä, pähkinöillä ja suklaalla. Brezel on saksankielisestä Euroopasta peräisin oleva, mahdollisesti munkkien varhaiskeskiajalla keksimä.


title: Tuukka Petäjä

text: Tuukka Taneli Petäjä (s. Kannus) on Helsingin yliopiston kokeellisen ilmakehätieteen professori (11/2013–). Hänet tunnetaan erityisesti aerosolitutkimusasemien mittalaitteiden ja -menetelmien kehittäjänä.


title: Tuukka Petäjä

text: Petäjä kirjoitti ylioppilaaksi Kannuksen lukiosta vuonna 1995. Hän valmistui Helsingin yliopistosta filosofian maisteriksi 2004 ja filosofian tohtoriksi 2006 pääaineenaan fysiikka. Hänen englanninkielinen väitöskirjansa (2006) käsitteli ilmakehän ultrapienten (halkaisija alle 100 nm) hiukkasten mittaamista, kasvamista, ja ominaisuuksia. Työ oli otsikoitu "On measurements of formation, growth, hygroscopicity, and volatility of atmospheric ultrafine particles". Hänet nimitettiin fysiikan dosentiksi Helsingin yliopistoon vuonna 2011.


title: Tuukka Petäjä

text: Hän oli vuosina 2007–2008 post doc -tutkijana Yhdysvaltain kansallisessa ilmakehätutkimuskeskuksessa (NCAR) Coloradon osavaltion Boulderissa. Boulder on geotieteiden alalla viittausten määrällä mitattuna maailman tärkein osaamiskeskittymä. Siellä hän perehtyi massaspektrometriamenetelmiin ilmakehän kaasumaisen rikkihapon ja hydroksyyliradikaalin mittaamiseksi. Suomeen palattuaan hän suunnitteli ja toteutti työtovereineen kaasumaisen rikkihapon massaspektrometrimittauksia Juupajoen Hyytiälän SMEAR II -tutkimusasemalle.


title: Tuukka Petäjä

text: Vuoden 2014 alkuun mennessä professori Petäjä oli julkaissut työtovereineen yli 160 tieteellistä artikkelia kansainvälisissä julkaisusarjoissa, joista kymmenen maailman johtavissa tiedelehdissä (Nature tai Science). Hän kuului maailman viitatuimpien tutkijoiden joukkoon geotieteiden alalla vuosina 2015 ja 2016.


title: Tanganjikan mandaattialue ja huoltohallintoalue

text: Tanganjika oli Yhdistyneen kuningaskunnan hallitsemana vuodesta 1916 vuoteen 1961. Britannia valtasi alueen Saksan keisarikunnalta ensimmäisessä maailmansodassa vuonna 1916. 20. heinäkuuta 1922 Britannian hallinto alueesta virallistettiin, Tanganjikan tullessa muutetuksi Kansainliiton mandaattialueeksi. Vuodesta 1946 eteenpäin aluetta hallittiin Yhdistyneiden kansakuntien huoltohallintoalueena.


text: Ennen ensimmäisen maailmansodan alkamista alue oli osa Saksan siirtomaata Saksan Itä-Afrikkaa. Sodan aikana Britannia hyökkäsi Saksan Itä-Afrikkaan, muttei kyennyt kukistamaan Saksan armeijaa. Afrikan suurilla järvillä taisteleva johtaja Paul von Lettow-Vorbeck ei antautunut ennen kuin hänen vastustajansa ilmoittivat hänelle Compiègnen aselevosta, joka päätti sodan. Tämän jälkeen Kansainliitto antoi alueen hallinnan Yhdistyneelle kuningaskunnalle. Yhdistynyt kuningaskunta hallitsi Tanganjikaa Kansainliiton mandaattialueena toisen maailmansodan alkamiseen asti, jolloin aluetta hallittiin Yhdistyneiden kansakuntien huoltohallintoalueena. Vuonna 1961 Tanganjikan mandaattialueelle myönnettiin itsenäisyys Commonwealth realmina, Tanganjikana. Valtiosta tuli tasavalta vuosi myöhemmin, mutta säilyi silti Kansainyhteisössä. Tanganjika muodostaa nykyään Tansanian itsenäisen valtion.


title: Bengalinleiskupuu

text: Bengalinleiskupuu ("Butea monosperma") on hernekasveihin kuuluva puulaji. Se kasvaa luonnonvaraisena trooppisessa Aasiassa seuraavissa maissa: Intia, Pakistan, Nepal, Sri Lanka, Indo-Kiina ja Indonesian Jaava.


title: Kirjokorallipuu

text: Kirjokorallipuu ("Erythrina variegata") on hernekasveihin kuuluva puulaji. Se kasvaa luonnonvaraisena melko laajalla alueella: Itä-Afrikan Tansaniasta ja Madagaskarilta Intiaan, Kaakkois-Aasiaan, Taiwaniin, Australian pohjoisosaan ja Ranskan Polynesiaan. Sitä käytetään muun muassa koristepuuna.


title: Stalkkeri (televisiosarja)

text: Stalkkeri on kaksiosainen suomalainen minisarja, jonka pääosissa näyttelevät Helena Vierikko ja Sampo Sarkola.


title: Stalkkeri (televisiosarja)

text: Vastikään eronnut Elina (es. Helena Vierikko) tutustuu sattumalta arkkitehtina työskentelevään Artoon (es. Sampo Sarkola). Suhde etenee nopeasti, mutta päättyy Elinan puolelta Arton kohtuuttomiin vaatimuksiin. Arto ei kuitenkaan usko suhteen olevan loppu, vaan alkaa pakkomielteisesti vainota Elinaa.


title: Stalkkeri (televisiosarja)

text: Sarjasta on tehty myös elokuvaversio.


title: Joop den Tonkelaar

text: Johannes Fransiscus (Joop) den Tonkelaar (4. tammikuuta 1926 Utrecht, Alankomaat – 27. lokakuuta 2001) oli merkittävä hollantilainen meteorologi ja television uranuurtaja. Hänet tunnetiin nimellä "de Arm" eli Käsi, koska aluksi yleensä televisioruudussa näkyi vain hänen kätensä ja sääkartta. Tonkelaar oli myös pasifisti eli ei osallistunut aseellisesti maailmansotaan, ja hän tiesi tuulimyllyjen siipien asennosta, milloin on mahdollista käydä kotona ilman että natsit ovat paikalla. Tänä aikana jo nälänkin vuoksi hän tottui myös ruokasieniin ja niiden käyttöön ja tunnistamiseen. Joop den Tonkelaar oli myös suuri Suomen ystävä, ja hän teki Suomen-matkailusta propagandaa kotimaassaan. Tämän kaiken lisäksi hän oli mukana EP-levyn "De Weerman" toteutuksessa ja esitti siinä hollannin kielellä huonoja ennusteita, kuten tapana kaiketi oli.


title: Harmiot

text: Harmiot ("Berteroa") on ristikukkaiskasvien (Brassicaceae) heimoon kuuluva pieni kasvisuku. Sukuun luetaan nykyisin kuuluvaksi viisi lajia.


title: Harmiot

text: Harmiot ovat monivuotisia ruohovartisia kasveja, joissa on tähtikarvoja. Harmioiden varret ovat tanakoita sekä pystyjä ja lehdet suikeita ja ruodittomia. Tyvilehdet ovat yleensä mutkalaitaisia. Harmioiden kukat ovat tertuissa. Kukkien teriöt ovat muodoltaan ristimäisiä ja terälehdet lähes tyveen asti kahtia liuskoittuneita sekä väriltään valkoisia.


title: Harmiot

text: Suvun lajeista Suomessa ja Ruotsissa kasvaa vain harmio ("Berteroa incana"). Sitä tavataan Suomessa lähinnä etelärannikon tuntumassa sekä paikoitellen siellä täällä muualla maassa.


title: Harmiot

text: Harmioiden ("Berteroa") suvun tieteellinen nimi viittaa 1789–1831 eläneeseen italialaiseen kasvitieteilijään Carlo Giuseppe Berteroon.


title: Kirjobauhinia

text: Kirjobauhinia ("Bauhinia variegata") on hernekasveihin kuuluva puulaji. Se kasvaa luonnonvaraisena Itä-Aasian maissa: Osassa Kiinaa, Intiassa, Pakistanissa, Nepalissa, Bhutanissa ja Indo-Kiinan maissa. Lajia käytetään muun muassa koristepuuna.


title: Valkoisen yön sävelmät

text: Valkoisen yön sävelmät (televisioesityksessä Valkeiden öiden sävelet, "Мелодии белой ночи", "Melodi beloi notshi") on Sergei Solovjovin ohjaama neuvostoliittolais-japanilainen draamaelokuva vuodelta 1977. Ohjaaja teki myös elokuvan käsikirjoituksen yhdessä Tasiuki Kasikuran kanssa.


title: Valkoisen yön sävelmät

text: Elokuvassa japanilainen pianistinainen (Komaki Kurihara) matkustaa Neuvostoliittoon tutustuakseen paremmin maan säveltäjien tuotantoon. Hän rakastuu neuvostosäveltäjä Iljaan (Juri Solomin), joka on menettänyt vanhempansa Leningradin piirityksessä ja vaimonsa heidän esikoisensa synnytyksessä. Rakastavaiset nauttivat Leningradin valkeista kesäöistä, ja Ilja alkaa säveltää pianokonserttoa Jukon inspiroimana. Vuosi pari myöhemmin he tapaavat uudelleen Japanin Kiotossa, jonne Ilja on tullut johtamaan pianokonserttoaan, solistina Juko. Ilja saa kuulla Jukon jääneen leskeksi ja tuntevan asiasta syyllisyyttä.


title: Stalkkeri

text: Stalkkeri voi tarkoittaa ainakin seuraavia asioita:


title: Sadepuu

text: Sadepuu ("Samanea saman") on hernekasveihin kuuluva puulaji. Se kasvaa alkuperäisenä trooppisessa Amerikassa ainakin seuraavissa maissa: Kolumbia, Venezuela, Costa Rica, El Salvador, Nicaragua ja Panama. Lajia käytetään monin tavoin, muun muassa koristepuuna.


title: Hannu Koskinen (professori)

text: Hannu Erkki Juhani Koskinen (s. 7. tammikuuta 1954 Keuruu) on suomalainen Helsingin yliopiston avaruusfysiikan professori (1997–).


title: Hannu Koskinen (professori)

text: Koskinen kirjoitti ylioppilaaksi Keuruun yhteiskoulusta vuonna 1973. Hän valmistui Helsingin yliopistosta filosofian kandidaatiksi 1979 ja lisensiaatiksi 1983 pääaineenaan teoreettinen fysiikka (lisensiaattityö "On wave modes in a plasma near the lower hybrid frequency"). Hän oli tutkijana ja teki täydentäviä jatko-opintoja vuosina 1981–1985 (Ruotsin avaruusfysiikan instituutin toimipisteessä Uppsalassa sekä MIT:ssa, Cambridge, Yhdysvallat 1984–1985) ja valmistui Uppsalan yliopistosta filosofian tohtoriksi 1985 ionosfäärin ja magnetosfäärin fysikaalisia prosesseja kuvaavalla väitöskirjalla (1985) "Lower hybrid parametric processes in the ionosphere and magnetosphere: theory and applications". Hän on ollut Helsingin yliopiston avaruusfysiikan dosentti vuodesta 1989.


title: Hannu Koskinen (professori)

text:
Koskinen toimi tutkijana Ruotsin avaruusfysiikan instituutissa Uppsalassa vuosina 1981–1987. Tämän jälkeen hän oli Ilmatieteen laitoksella erikoistutkija (1987–1991), Avaruusfysiikan toimiston päällikkönä (1991–1996), avaruusfysiikan tutkimuspäällikkönä (1996–1997) sekä myöhemmin tutkimusprofessorina (2005–2006).
Koskisen tieteellinen tuotanto sisälsi vuonna 2007 noin 150 tieteellistä artikkelia lähinnä avaruusplasmafysiikasta; julkaisut käsittelevät erityisesti Maan ja Marsin magnetosfäärejä.


title: Hannu Koskinen (professori)

text: Koskinen on Kansainvälisen astronautiikka-akatemian (IAA, 2009–) kirjeenvaihtajajäsen, Suomen Tiedeseuran jäsen (2005–), Suomalaisen Tiedeakatemian jäsen (2006–), ja Academia Europæan jäsen (2017–).


title: Hopeatungpuu

text: Hopeatungpuu ("Aleurites moluccana") on tyräkkikasveihin kuuluva puulaji. Se kasvaa alkuperäisena trooppisessa Aasiassa: Intiasta ja Kiinasta Indokiinaan, Malesiaan, Indonesiaan, Filippiineille, Papua-Uuteen-Guineaan ja Australian Queenslandiin. Lajia hyödynnetään monin tavoin, muun muassa koristepuuna. Hopeatungpuu tuottaa syötäviä siemeniä.


title: Toliaranapinanleipäpuu

text: Toliaranapinanleipäpuu ("Adansonia grandidieri") on apinanleipäpuihin kuuluva erittäin uhanalainen (EN) puulaji. Se esiintyy luonnonvaraisena Madagaskarilla, missä lajia on jäljellä noin miljoona yksilöä. Se kasvaa kuivissa lehtimetsissä.


title: Auto (elokuva)

text: Auto ("Autó") on Géza Böszörményin ohjaama unkarilainen komediaelokuva vuodelta 1975. Ohjaaja on myös käsikirjoittanut elokuvan yhdessä Livia Gyarmathyn kanssa. Pääosaa näyttelee Eva Ras.


title: Auto (elokuva)

text: Katkeransuloisessa komediassa lennättimessä työskentelevän unkarilaisnaisen Ranskassa asuva veli lahjoittaa siskolleen vanhan henkilöauton. Häntä kadehditaan, sillä sosialistisessa Unkarissa autoa saa yleensä jonottaa jopa vuosia. Pulmia aiheutuu siitäkin, ettei nainen tahdo millään oppia ajamaan, vaikka avuksi valjastetaan autokoulun parhaat voimat.


title: Patrick Wayne

text: Patrick Wayne (s. 15. heinäkuuta 1939) on amerikkalainen näyttelijä. Hän on näytellyt yli neljässäkymmenessä elokuvassa. Wayne esiintyi ensimmäisen kerran 11-vuotiaana isänsä John Waynen kanssa John Fordin ohjaamassa elokuvassa Rio Grande (1950). John Ford oli John Waynen läheinen ystävä ja Patrick Waynen kummisetä. Patrick Wayne näytteli vielä kahdeksassa muussa elokuvassa isänsä kanssa ja vielä seitsemässä muussa John Fordin elokuvassa. Elokuvien lisäksi Wayne on esiintynyt televisiosarjoissa, kuten "Seikkailujen saari", "Charlien enkelit", "Lemmenlaiva" ja "Murhasta tuli totta".


title: Adansonia za

text: "Adansonia za" on apinanleipäpuihin kuuluva puulaji. Se esiintyy luonnonvaraisena Madagaskarilla, missä laji kasvaa etelä- ja länsiosissa. Se kasvaa kuivissa metsissä ja savannilla. "Adansonia za" on yleisempiä Madagaskarin kuudesta kotoperäisestä apinanleipäpuulajista.


title: Meksikon Grand Prix 2017

text: Meksikon Grand Prix 2017 (virallisesti Formula 1 Gran Premio de México 2017) oli Formula 1 -kauden 18. osakilpailu, joka ajettiin 29. lokakuuta Autódromo Hermanos Rodríguezin moottoriradalla Méxicossa Meksikossa.


title: Aa (suku)

text: "Aa" on kämmekkäkasveihin kuuluva orkideasuku, johon kuuluu 25 lajia. "Aa"-lajeja esiintyy luonnonvaraisena Keski- ja Etelä-Amerikassa Costa Ricasta Argentiinaan.


title: Baijerin vaaliruhtinaskunta

text: Baijerin vaaliruhtinaskunta () oli Pyhän saksalais-roomalaisen valtakunnan vaaliruhtinaskunta vuodesta 1623 vuoteen 1806, jolloin Baijerin kuningaskunta tuli sen tilalle.


title: Mainzin vaaliruhtinaskunta

text: Mainzin vaaliruhtinaskunta (, ) oli yksi Pyhän saksalais-roomalaisen keisarikunnan maineikkaimmista ja vaikutusvaltaisimmista valtioista perustamispäivästään Pyhän saksalais-roomalaisen keisarikunnan purkamiseen asti. Sen pääkaupunkina toimi Mainz. Mainzin vaaliruhtinaskunta oli olemassa vuodesta 780 vuoteen 1803.


title: Trierin vaaliruhtinaskunta

text: Trierin vaaliruhtinaskunta () oli Pyhän saksalais-roomalaisen keisarikunnan valtio, joka oli olemassa 800-luvun lopulta 1800-luvun alkuun.


title: Trierin vaaliruhtinaskunta

text: Vaaliruhtinaskunnan pääkaupunkina toimi Trier.


title: Seveneves

text: Seveneves on Neal Stephensonin tieteisromaani ihmiskunnan selviytymisestä joukkosukupuuton aiheuttavasta tapahtumasta. Teos alkaa Kuun äkkinäisellä murtumisella useihin osiin, jota seuraa ihmiskunnan taistelu selviytyä lajina.


title: Seveneves

text: Kirja on voittanut Prometheus- ja Kurd-Laßwitz-palkinnon. Kirja oli myös ehdolla Hugo- ja Locus-palkinnoille.


title: Seveneves

text: Kirja edustaa kovaa tieteiskirjallisuutta. Kirjassa kuvataan yksityiskohtaisesti alhaisen painovoiman haasteita ja kiertoratamekaniikkaa. Yksityiskohtaiset kuvaukset ja taustatiedot useista eri aiheista loksahtavat paikoilleen viimeistään kirjan viimeisessä osassa.


title: Seveneves

text: Stephenson kertoo saaneensa idean kirjaan työskennellessään Blue Originilla noin vuonna 2004.


title: Kurd-Laßwitz -palkinto

text: Kurd-Laßwitz -palkinto on palkinto saksankieliselle tieteiskirjallisuudelle. Palkinto on perustettu vuonna 1980. Vuodesta 1984 lähtien palkinnolle on ollut myös ulkomaisen romaanin kategoria.


title: Montenegron tasavalta (1992–2006)

text: Montenegron tasavalta () oli Serbian ja Montenegron osavaltio vuosien 1992 ja 2006 välillä. Montenegron itsenäisyysjulistus vuonna 2006 päätti unionin Serbian kanssa.


title: Montenegron tasavalta (1992–2006)

text: Jugoslavian sosialistisen liittotasavallan kaatumisen jälkeen jäljelle jääneet Montenegron ja Serbian tasavallat suostuivat Jugoslavian liittotasavallan muodostamiseen, joka luopuisi virallisesti kommunismista. Valtio oli liittotasavalta vuoteen 2003, jolloin Jugoslavian liittotasavalta muutettiin Serbian ja Montenegron valtioliitoksi, josta Montenegro itsenäistyi itsenäisenä valtiona vuonna 2006.


title: Serbian tasavalta (1992–2006)

text: Serbian tasavalta () oli Serbian ja Montenegron osavaltio vuosien 1992 ja 2006 välillä. Montenegron itsenäisyysjulistuksen jälkeen vuonna 2006 molemmista valtioista tuli itsenäisiä valtioita.


title: Carl-August Borgström

text: Carl August Borgström (11. syyskuuta 1909 Helsinki – 4. heinäkuuta 1988) oli suomalainen lääkäri ja metsästyskulttuurin vaalija.


title: Carl-August Borgström

text: Borgströmin vanhemmat olivat Nils Henrik Borgström ja Ruth Aschan ja puoliso vuodesta 1935 Clara Doris Tallberg. Borgström tuli ylioppilaaksi 1927 ja valmistui filosofian maisteriksi 1932 ja lääketieteen lisensiaatiksi 1939. Lääketieteen ja kirurgian tohtoriksi hän väitteli 1959 ja sai hermo- ja mielitautien erikoislääkärin pätevyyden 1945. Borgström työskenteli valmistuttuaan useissa eri sairaaloissa. Hän oli helsinkiläisen Kammion sairaalan sekä samanaikaisesti Vernan sairaalan ylilääkärinä vuosina 1945–1952 ja Hesperian sairaalan apulaisylilääkärinä 1952–1961 ja ylilääkärinä 1961–1975. Sotilasarvoltaan Borgström oli lääkintäkapteeni (1940). Borgström oli aktiivinen metsästyksen ja metsästyskulttuurin harrastaja. Hän keräsi yli 10 000 teosta käsittäneen kokoelman metsästysaiheisia kirjoja, jonka lahjoitti Suomen metsästysmuseolle.


title: Carl-August Borgström

text: Hän sai professorin arvonimen 1976.


title: Tanskan Viro

text: Tanskan Virolla tarkoitetaan alueita nykypäivän Virossa, joita Tanska hallitsi 1200- ja 1300-luvuilla ja uudelleen 1500- ja 1600-luvuilla.


title: Tanskan Viro

text: Tanska nousi merkittäväksi vallaksi 1100-luvulla. Sen intresseihin kuului toistuvien virolaisviikinkien hyökkäyksien päättäminen, jotka uhkasivat Tanskan kaupankäyntiä Itämerellä. Tanskan laivasto hyökkäsi Viroon vuosina 1170, 1194 ja 1197. Vuonna 1206 Valdemar II ja arkkipiispa Andreas Sunonis johtivat ryöstöretkeä Öselin saarelle eli Saarenmaalle. Tanskan kuninkaat väittivät Viroa omakseen, joka sai tunnustuksen paavilta. Vuonna 1219 Tanskan laivasto rantautui Viron satamaan ja kukisti virolaiset Lindanisen taistelussa, joka toi pohjoisen Viron Tanskan vallan alle vuoden 1343 yrjönyön kapinaan asti, jolloin Saksalainen ritarikunta valtasi alueet ja jonka jälkeen Tanska myi ne vuonna 1346.


title: Tanskan Viro

text: Liivinmaan sodan aikana vuonna 1559 Saarenmaan-Läänemaan hiippakunta Pyhän Marian maalla myi maansa Tanskan kuninkaalle Fredrik II:lle 30 000 taalerin hintaan. Tanskan kuningas antoi alueen nuoremmalle veljelleen Magnukselle, joka saapui Saarenmaalle armeijan kera vuonna 1560. Koko Saarenmaasta tuli Tanskan hallitsema vuonna 1573 ja pysyi sellaisena, kunnes se siirrettiin Ruotsille vuonna 1645.


title: Hannu Koskinen

text: Hannu Koskinen -nimisiä henkilöitä ovat:


title: Norjan kuningaskunta (1814)

text: Vuosi 1814 oli käänteentekevä Norjan kuningaskunnan historiassa. Se alkoi Norjan ollen unionissa Tanskan kanssa, joka oli brittiläisen imperiumin saartamana, ja tuli luovutetuksi Ruotsin kuninkaalle. Toukokuussa perustuslaillinen sopimus julisti Norjan itsenäiseksi. Vuoden loppuun mennessä Norjan parlamentti oli sopinut liittymisestä personaaliunioniin Ruotsin kanssa. Vaikkei nationalistisia pyrkimyksiä toteutettukaan ennen vuotta 1905, oli vuosi 1814 käännekohta, joka tulisi johtamaan täysin itsenäiseen Norjaan.


title: MSG

text: MSG tai msg voi tarkoittaa seuraavia:


title: Lauri Sirelius

text: "Lauri" Saladin Sirelius (20. helmikuuta 1895 Pori – 1. lokakuuta 1931 Helsinki), oli suomalainen laulaja ja näyttelijä. Hänen salanimensä oli Pikku-Lasse.


title: Lauri Sirelius

text: Sirelius näytteli "Kihlauskylpylä"-elokuvassa vuonna 1924 ja teki vuonna 1929 seitsemän levytystä Helsingin Homocord-orkesterin kanssa.


Luettelo Kajaanin julkisista taideteoksista ja muistomerkeistä sisältää Kajaanin kunnassa olevat pysyvät patsaat, muistomerkit ja muistolaatat. Kajaaniin on liitetty Kajaanin maalaiskunta ja Vuolijoen kunta.


title: Heikki Tuominen (laulaja)

text: Heikki Ilmari Tuominen (10. heinäkuuta 1898 Heinola – 1. maaliskuuta 1946 Helsinki) oli suomalainen laulaja ja näyttelijä. Hänen puolisonsa vuodesta 1930 oli Hanna Granfelt.


title: Heikki Tuominen (laulaja)

text: Tuominen teki 64 levytystä vuosina 1929–1932, muun muassa Melody Boys -orkesterin kanssa sekä Yhdysvalloissa Antti Kosolan kanssa. Hänellä oli pikkurooleja elokuvissa ("Ja alla oli tulinen järvi" ym.).


title: Taival

text: Taival on Stam1nan kahdeksas studioalbumi, joka julkaistiin 12. lokakuuta 2018. Edellisen albumin tapaan albumin tuotti Janne Joutsenniemi ja miksasi Jens Bogren. Albumi meni viikolla 42/2018 Suomen virallisen albumilistan ykköseksi.


title: Taival

text: Albumin julkaisun tiimoilta yhtye lähti lokakuusta joulukuuhun 2018 kestävälle, ympäri Suomea kiertävälle Haloo Lemi! -kiertueelle.


title: Taival

text: Yhtye julkaisi 5. syyskuuta 2018 albumin kappalelistan ja kansikuvan. Ennen levyn julkaisua albumilta julkaistiin kolme singleä: "Elämänlanka" 16. toukokuuta 2018, "Enkelinmurskain" 7. syyskuuta 2018 ja "Gaian lapsi" 11. lokakuuta 2018. Yhtyeen sanoittaja Antti Hyyrynen kuvailee albumia seuraavasti:


title: Taival

text: "Albumi vaeltaa ihmiselämän suurien aiheiden rämeikössä, polvet naarmuilla. Mullan ja lumen yllä kaartuva ikuinen tähdistö tavoittamattomana tuonpuoleisena puhuttelee usein."


title: Heikki Tuominen

text: Heikki Tuominen -nimisiä henkilöitä ovat:


title: Iceberg Interactive

text: Iceberg Interactive on alankomaalainen videopelien julkaisija, joka on perustettu vuonna 2009.


title: Iceberg Interactive

text: Yrityksen julkaisemia pelejä ovat muun muassa "Starpoint Gemini" -pelisarja, "Endless Space" ja "Oriental Empires" -pelit.


title: Braathens Regional Airways

text: Braathens Regional Airways AB (aiemmin "Golden Air" ja "Braathens Regional") on ruotsalainen lentoyhtiö , jonka pääkonttori sijaitsee Trollhättanissa. Se operoi lentoja wet lease -palveluna sisaryhtiölleen BRA Braathens Regional Airlinesille useisiin kohteisiin Ruotsissa sekä lentää tilauslentoja.


title: Braathens Regional Airways

text: Lentoyhtiö perustettiin syyskuussa 1976 nimellä "Golden Air Flyg AB" lentämään erilaisia tilauslentoja. Yhtiö on tämän jälkeen käynyt läpi useita muutoksia. Yhtiö oli pitkään muun muassa varustamoyhtiö Erik Thun AB:n omistuksessa.


title: Braathens Regional Airways

text: Vuonna 2012 "Braathens Aviation" osti Golden Airin, ja yhtiön pääreitti Trollhättan - Bromma tuli "Sverigeflyg"-yhteenliittymän haltuun. Golden Air muutti nimensä "Braathens Regionaliksi" 1. tammikuuta 2013, mutta Bromman-reittiä operoitiin edelleen aiemmalla "Sverigeflyg"-markkinointinimellä.


title: Braathens Regional Airways

text: Maaliskuussa 2016 Braathens Regional muutti nimensä "Braathens Regional Airwaysiksi". Samalla yhtiö alkoi yhdessä sisaryhtiönsä Braathens Regional Aviationin kanssa liikennöidä toisen sisaryhtiönsä, virtuaalilentoyhtiö BRA Braathens Regional Airlinesin lentoja, jonka alle yhdistettiin aiemmin erillisillä markkinointinimillä "Malmö Aviation" ja "Sverigeflyg" lennetyt lennot.


title: Braathens Regional Airways

text: Braathens Regional Airways ei operoi lentoja omalla nimellään. Sen sijaan se operoi lentoja sisaryhtiölleen BRA Braathens Regional Airlinesille.


title: Juudas Iskariotin Suudelma

text: Juudas Iskariotin Suudelma on vuoden 2009 paikkeilla perustettu turkulainen underground-soitinmusiikkiyhtye, joka soittaa orientalisvaikutteista maailmanmusiikkia. Yhtye on julkaissut omakustanteena nimeään kantavan EP:n vuonna 2010, sekä kaksi albumia Art Safari -levy-yhtiön kautta.


title: Fluoreeni

text: Fluoreeni (CH) on aromaattisiin hiilivetyihin kuuluva orgaaninen yhdiste. Fluoreeni on myös PAH-yhdiste. Yhdistettä voidaan käyttää muun muassa väriaineiden ja lääkkeiden valmistukseen.


title: Fluoreeni

text: Huoneenlämpötilassa fluoreeni on kiiltäviä valkoisia kiteitä, joilla on heikko violetti fluoresenssi. Yhdiste on veteen liukenematonta, mutta liukenee muun muassa kuumaan etanoliin, dietyylieetteriin, etikkahappoon, bentseeniin ja hiilidisulfidiin. Fluoreeni reagoi suhteellisen helposti elektrofiilisella aromaattisella substituutiolla ja nämä reaktiot tapahtuvat 2-, 4- ja 7-asemiin, joista 2- ja 7-asemat ovat reaktiivisimmat. Fluoreenissa on hyvin reaktiivinen metyleeniryhmä, joka voidaan ilman avulla hapettaa fluorenoniksi. Tämä ryhmä voi myös reagoida aldehydien kanssa aldolireaktioiden tavoin. Fluoreeni toimii ligandina useissa organometalliyhdisteissä.


title: Fluoreeni

text: Fluoreenia esiintyy luonnollisesti kivihiilitervassa noin 2 m-%. Yhdiste voidaan erottaa kivihiilitervasta uuttamalla liuotinnaftalla tai tislaamalla. Lopuksi tuote puhdistetaan kiteyttämällä. Ainetta voidaan valmistaa myös synteettisesti. Synteettisiä valmistusmenetelmiä ovat muun muassa kuumentamalla etyyniä kuumassa putkessa, kuumentamalla difenyylimetaania palladiumkatalyytin läsnä ollessa tai palladiumin katalysoima 2,2′-dibromidifenyylimetaanin ja hydratsiinin välinen reaktio.


title: Fluoreeni

text: Fluoreenia käytetään valmistettaessa muun muassa fluorenonia, fluoreenikarboksyylihappoa, väriaineita, maatalouskemikaaleja ja lääkkeitä. Rikin kanssa aine reagoi muodostaen sähköäjohtavan polymeerin. Ainetta voidaan myös käyttää apuaineena polyesterikuitujen värjäyksessä.


title: Concrete and Gold

text: Concrete and Gold on yhdysvaltalaisen rock-yhtye Foo Fightersin yhdeksäs studioalbumi, joka julkaistiin vuonna 2017. Albumin tuotti Greg Kurstin ja se julkaistiin levymerkillä RCA Records. Albumilla vierailee useita tunnettuja muusikkoja kuten Paul McCartney ja Justin Timberlake.


title: Concrete and Gold

text: Albumi sai kriitikoilta hyvän vastaanoton ja se sijoittui Billboard 200-listan kärkeen.


title: Concrete and Gold

text: Foo Fighters


title: Concrete and Gold

text: Vierailevat muusikot


title: Roller Derby Suomi Cupin kausi 2017–2018

text: Kausi 2017–2018 on Roller Derby Suomi Cupin kuudes kausi ja ensimmäinen talvikauden yli pelattava SM-sarjakausi. Finaaliturnaus pelataan 7.7.2018 Vantaalla Tikkurilan urheilupuiston Trio Areenalla osana SM-viikon ohjelmaa.


text: Kahden tai useamman joukkueen päätyessä tasapisteisiin, runkosarjan sijoitukset ratkaistaan järjestyksessä: 1. keskinäisten ottelujen pisteet, 2. keskinäisten otteluiden piste-ero, 3. keskinäisten otteluiden tehdyt pisteet, 4. kaikkien otteluiden piste-ero, 5. kaikkien otteluiden tehdyt pisteet, 6. arpa. Joukkueiden välinen järjestys ratkaistaan sijoitus kerallaan. Mikäli kaikilla tasapisteissä olevilla joukkueilla ei ole keskinäisiä otteluita ohitetaan kohdat 1–3.


text: Finaaliturnaus pelataan 7.7.2018 Vantaan Tikkurilan urheilupuiston Trio Areenalla osana SM-viikon ohjelmaa.


text: Runkosarjan viimeiseksi jäänyt Kouvola Roller Derby karsii ensi kauden cup-paikasta I-divisioonan voittaneen Jyväskylä Roller Derbyn kanssa.


title: Claes Cedercreutz

text: Claes Henrik Laurentius Cedercreutz (1. huhtikuuta 1917 Helsinki – 2. heinäkuuta 1991 Hamina) oli suomalainen lääkäri, hypnoosin asiantuntija, sirkustaiteilija, kirjailija, runoilija, säveltäjä ja sanoittaja. Cedercreutzin sukunimi muovautui kansan suussa muotoon Reutsi [roitsi].


title: Claes Cedercreutz

text: Cedercreutzin vanhemmat olivat vapaaherra, insinööri Edvard Emil Fredrik Cedercreutz ja Marta Lilian Rosenbröijer. Hänen puolisonsa vuodesta 1940 oli Marga Rita Bjurström. Cedercreutz tuli ylioppilaaksi 1935 ja valmistui lääketieteen lisensiaatiksi 1945. Lääketieteen ja kirurgian tohtoriksi hän väitteli 1952 erikoistuttuaan kirurgiksi 1950. Cedercreutz toimi Haminan kaupunginsairaalan ylilääkärinä 1955-1966 ja vastaavana ylilääkärinä 1966-1980, jolloin hän jäi eläkkeelle. Cedercreutz oli paitsi kirurgi, myös hypnoosin tutkija, käyttäjä ja kouluttaja. Vielä eläkkeellä ollessaan hän toimi hypnologian dosenttina Tampereen yliopistossa, vuonna 1980 ilmestyi hänen laatimansa teos "Parantava hypnoosi".


title: Claes Cedercreutz

text: Haminan kaupunginsairaalan edessä oleva katu nimettiin 1977 Cedercreutzin kunniaksi Reutsinkaduksi.


title: Claes Cedercreutz

text: Cedercreutz julkaisi lääketieteellisten kirjoitusten lisäksi runoja, romaaneja ja näytelmiä, sävelsi ja sanoitti musiikkia sekä perusti Haminan Teinisirkuksen, jossa hän itsekin esiintyi taikurina.


title: Litulaukat

text: Litulaukat ("Alliaria") on ristikukkaiskasvien (Brassicaceae) heimoon kuuluva kasvisuku. Sukuun luetaan nykyisin kuuluvaksi kolme lajia. Sukuun on kuvattu aikojen kuluessa monia muitakin lajeja, mutta ne on sittemmin todettu samoiksi jonkin jo aiemmin kuvatun lajin kanssa.


title: Litulaukat

text: Litulaukat ovat kaksivuotisia ruohovartisia kasveja. Niiden varret ovat pystyjä, lähes kaljuja sekä haarattomia tai haarovia. Lehdet ovat suuria, herttamaisia, lähes kaljuja sekä saha- tai mutkalaitaisia. Litulaukkojen kukat ovat yksittäin tai runsashaaraisissa tertuissa. Kukkien terälehdet ovat valkoiset ja verholehdet ulkonevat. Emien vartalot ovat lyhyitä. Lidut ovat 4–6 cm pitkiä, kapeita ja nelikulmaisia.


title: Litulaukat

text: Litulaukoille tyypillistä on valkosipulimainen tuoksu, joka nousee voimakkaimmin esiin kasvia hienonnettaessa. Litulaukkojen ("Alliaria") suvun tieteellinen nimikin on juonnettu laukkojen ("Allium") suvun tieteellisestä nimestä. Litulaukat eivät kuitenkaan ole kovin läheistä sukua laukoille, sillä ne kuuluvat eri luokkiin; litulaukat ovat kaksisirkkaisia ristikukkaiskasveja ja laukat ovat yksisirkkaisia sipulikasveja.


title: Litulaukat

text: Suvun lajeista Suomessa ja Ruotsissa tavataan ainoastaan yhtä: litulaukkaa ("Alliaria petiolata"). Sitä tavataan Suomessa lähinnä vain Helsingin ja Turun ympäristössä sekä Ahvenanmaalla. Litulaukka on kuitenkin Helsingissäkin melko yleinen.


title: Nenätit

text: Nenätit ("Rorippa") on ristikukkaiskasvien (Brassicaceae) heimoon kuuluva kasvisuku. Sukuun kuuluu noin 90 lajia.


title: Nenätit

text: Nenätit ovat yksi- tai kaksivuotisia ruohovartisia kasveja. Ne ovat joko kaljuja tai vähäkarvaisia. Nenättien varret ovat haarovia ja kasvutavaltaan pystystä maanmyötäiseen vaihtelevia. Lehdet ovat muodoltaan yhtenäisiä, pariosaisia tai parilehdykkäisiä. Pariosaisten lehtien liuskat ovat hammaslaitaisia ja parilehdykkäisten lehtien lehdykät ehyitä. Kukkien terälehdet ovat keltaisia tai valkoisia.


title: Nenätit

text: Isovesikrassi ("Nasturtium officinale") ja pikkuvesikrassi ("Nasturtium microphyllum") luetaan toisinaan kuuluviksi nenättien sukuun.


title: Nenätit

text: Suvun lajeista Suomessa tavataan kolmea lajia: rantanenätti ("Rorippa palustris"), rikkanenätti ("Rorippa sylvestris") ja vesinenätti ("Rorippa amphibia"). Näiden lisäksi Suomessa on tavattu etelännenättiä ("Rorippa austriaca") sekä eri nenättilajien välisiä risteymiä. Suomessa tavattavista nenättilajeista rantanenätti on selvästi yleisin.


title: Acklingan kirkko

text: Acklingan kirkko on Ruotsissa Tidaholmin kunnassa sijaitseva kirkkorakennus. Se rakennettiin vuosina 1777-1779 vanhan pienemmän kirkon tilalle, mutta torni on lisätty vasta vuonna 1792. Malliltaan rakennus on pitkäkirkko ja siinä on valkoiseksi rapatut ulkoseinät. Viidestä äänikerrasta koostuvat urut ovat vuodelta 1906.


title: Vuosaari (Ruokolahti)

text: Vuosaari on saari Kauvonselällä Saimaalla, Ruokolahden kunnassa, Etelä-Karjalan maakunnassa. Saaren pinta-ala on 4,5 hehtaaria ja sen pituus kaakosta luoteeseen on noin 340 metriä.


title: Volkswagen T-Roc

text: Volkswagen T-Roc on Volkswagenin vuodesta 2017 lähtien valmistama crossover-tyyppinen henkilöautomalli, joka esiteltiin Frankfurtin autonäyttelyssä syksyllä 2017. T-Roc perustuu samalle pohjalevylle kuin Audi Q2, ja se sijoittuu mallistossa suuremman Tiguanin alapuolelle. T-Rocista on tulossa myös kaksiovinen kangaskattoinen avomalli.


title: Volkswagen T-Roc

text: Vuoden 2017 Euro NCAP -kolaritestistä T-Roc sai tulokseksi täydet viisi tähteä.


title: Volkswagen T-Roc

text: T-Rocin bensiinimoottorit ovat 1,0 TSI (115 hv), 1,5 TSI (150 hv) ja 2,0 TSI (190 hv). Dieselvaihtoehdot ovat 1,6 TDI (115 hv) ja 2,0 TDI (150/190 hv). Molempien 190-hevosvoimaisten moottorien yhteydessä on aina neliveto ja seitsenportainen DSG-kaksoiskytkinvaihteisto.


title: Janne Pesonen (poliitikko)

text: Janne Pesonen (s. 1978 Liperi) on suomalainen poliitikko. Hän on toiminut kokoomuksen puoluesihteerinä vuodesta 2016 lähtien.


title: Janne Pesonen (poliitikko)

text: Koulutukseltaan Pesonen on tradenomi Satakunnan ammattikorkeakoulusta ja hallintotieteiden maisteri Tampereen yliopistosta. Ennen puoluesihteerin tehtäväänsä Pesonen on toiminut muun muassa Kokoomuksen Nuorten Liiton pääsihteerinä, Satakunnan Kokoomuksen toiminnanjohtajana sekä Suomen Yrittäjien elinkeinoasioiden päällikkönä.


Kaikki mitä luulit tietäväsi onkin väärin! () on ruotsalaisen Ulf Ivar Nilssonin kirjoittama tietokirja. Kirjan idea on kertoa asioista, joiden oletetaan olevan totta, mutta se ei ole sitä. Suomenkielisen painoksen on kustantanut Helmi Kustannus.


title: Nouse, Inkeri

text:
Nouse Inkeri on Inkerin kansallislaulu, jonka on säveltänyt ja sanoittanut Mooses Putro vuonna 1888. Se esitettiin ensimmäisen kerran yleisinkeriläisillä laulujuhlilla vuonna 1899. Hymnin toisen säkeistön sanat on kirjoittanut opettaja, toimittaja Paavo Räikkönen.Nouse, Inkeri, jo herää työhön,
aamun koi jo sulle heijastaa!
Valoa jo elämäsi yöhön
leviää, oi armas synnyinmaa!
Väikkyen jo aamun sätehissä
toivo herää lastes sydämissä.
Nouse, Inkeri, jo loppuu yö,
nouse, nouse, sun hetkes lyö!


title: Nouse, Inkeri

text:
Kerran kaikuu vielä kaunis soitto
kautta kallihimman synnyinmaan,
valon, vapauden ompi voitto,
riemuiten käy kansa laulamaan.
Kuullen kutsumusta mielin innoin
kaikuaapi silloin täysin rinnoin:
Nouse, Inkeri, sun laulus soi,
nouse, päiväks jo vaihtuu koi!


title: Arvo Elfving

text: Arvo Rafael Elfving (11. toukokuuta 1886 Sulva – 23. helmikuuta 1969 Helsinki) oli suomalainen lääkäri, joka sai professorin arvonimen.


title: Arvo Elfving

text: Elfvingin vanhemmat olivat lääninrovasti Nathanael Elfving ja Selma Sofia Sandman. Hänen ensimmäinen puolisonsa vuodesta 1921 oli Ilmi Helmi Ihanne Pelkonen ja toinen vuodesta 1934 Toini Kyllikki Ristola. Myös Elfvingin ensimmäisestä avioliitosta syntyneestä pojasta Kaarle Lauri Kustaa Elfvingistä (s. 1929) tuli lääkäri. Elfving pääsi ylioppilaaksi Vaasan suomalaisesta reaalilyseosta 1904 ja opiskeli ensin vuoden teologiaa, mutta valmistui sitten lääketieteen lisensiaatiksi 1915. Lääketieteen ja kirurgian tohtoriksi hän väitteli 1928, jolloin hän myös erikoistui kirurgiaan. Urologian erikoislääkärin pätevyys Elfvingille myönnettiin 1931 ja hän oli urologian dosentti vuosina 1931–1953. Elfving toimi sekä yksityislääkärinä että useissa eri sairaaloissa, samoin kuin lyhyehköt jaksot Helsingin yliopiston virkaa tekevänä apulaisopettajana ja vt. ruotsinkielisenä kirurgian professorina 1938–1939. Elfving työskenteli myös vakuutuslääkärinä ja sotavammasairaalan lääkärinä. Hän oli Suomen urologiyhdistyksen perustaja ja kunniajäsen vuodesta 1956 ja Suomen kirurgiyhdistyksen kunniajäsen vuodesta 1958. Professorin arvonimi hänelle myönnettiin 1948.


title: Paavo Räikkönen

text: Paul Johan Wilhelm (Paavo) Räikkönen (8. joulukuuta 1857 Lempaala, Inkeri – 7. joulukuuta 1935 Porvoo, Suomi) oli inkeriläinen pappi, opettaja ja toimittaja. Hän oli inkeriaktivisti ja toimitti vuosittain ilmestynyttä "Suomalaista Kansan-Kalenteria Wenäjällä" sekä useita lehtiä. Räikkönen on kirjoittanut "Nouse, Inkeri" -hymnin toisen säkeistön.


title: Paavo Räikkönen

text: Räikkönen toimi Toksovassa ja Lempaalassa asuvien inkeriläisten parissa. Hän perusti useita suomenkielisiä lehtiä. Hänen isänsä Petter Räikkönen oli muuttanut Inkeriin Suomen puolelta Karjalankannaksen Kirvusta, mutta hänen äitinsä oli inkeriläistä sukua. Paavo Räikkönen pakeni Venäjän vallankumouksen jälkeen Suomeen vuonna 1919 ja asui sen jälkeen Porvoossa. Hänellä ei ollut lapsia, mutta hänen veljenpoikiaan olivat Sulo, Erkki ja Arvo Räikkönen.


title: Kansallinen kipinä

text: Kansallinen kipinä on Perussuomalaisten kansanedustaja Olli Immosen esikoiskirja, joka julkaistiin vuonna 2017. Teoksessa Immonen kertoo näkemyksiään muun muassa maahanmuutosta, Euroopan unionista, islamista, nationalismista ja suomalaisen kulttuurin perusteista. Kirjan koostaminen kesti Immosen mukaan noin vuoden ajan ja kirjoitustaukoineen kolme vuotta.


title: Lynn Hershman Leeson

text: Lynn Hershman Leeson (s. 1941 Cleveland, Ohio, Yhdysvallat) on yhdysvaltalainen taiteilija ja elokuvantekijä. Hän on tutkinut taiteessa identiteetitiä sekä tekniikan ja ihmisten suhteita. Hän on käyttänyt taiteessa useita tekniikoita interaktiivisisesta ohjelmista videoihin. Ensimmäisen elokuvansa Hershman Leeson ohjasi 1997.


title: Lynn Hershman Leeson

text: Hershman Leeson syntyi Clevelandissa 1941. Hänen isänsä oli apteekkari ja äitinsä biologi. Hän kiinnostui jo nuorena taiteesta ja vieraili Clevelandin taidemuseossa lähes päivittäin. Valmistuttuaan Case Western Reserve Universitystä Hershman Leeson muutti 1963 opiskelemaan maalaustaidetta Kalifornian Berkeleyn yliopistoon. Hän jätti kuitenkin koulun jo ennen ensimmäistäkään kurssia.


title: Lynn Hershman Leeson

text: Hershman Leeson opiskeli lopulta kuvataiteita San Franciscon osavaltionyliopistosta, jota hän valmistui maisteriksi vuonna 1972. Osana pro gradu -työtään hän kirjoitti taidekritiikkiä kolmella eri salanimellä. Hänen varhaiset työnsä olivat pääosin vahasta tehty veistoksia.


title: Lynn Hershman Leeson

text: Hershman Leesonin monet varhaisista töistä sekoittivat taiteen ja todellisuuden rajoja. Yksi tällainen teos oli "The Dante Hotel" (1973–1974). Siinä hän loi Eleanor Coppolan kanssa installaation vuokraamaansa hotellihuoneeseen, jonka he sisustivat erilaisilla objekteilla. "Roberta Breitmore" oli puolestaan teos ja alter ego, jota Hershman Leeson käytti 1973–1978. Hän sai Roberta Breitmore -nimiselle henkilölle jopa ajokortin ja kirjautui luennoille ja kursseille. Hän jätti hahmon, kun ihmiset alkoivat soitella hänen kotiinsa ja etsiä Roberta Breitmorea. Hahmo sai loppunsa Lucrezia Borgian haudalla suoritettuun manaukseen.


title: Lynn Hershman Leeson

text: Hershman Leeson alkoi 1970-luvulla käyttä videota taiteen luomiseen. Videoteoksissaankin hän tutki identiteettiä yhteiskunnallisissa ja kulttuurisissa rakenteissa sekä mediakentällä. Hershman Leeson alkoi 1970-luvun lopulla käyttämään Laserdisc-tekniikkaa. Sen avulla hän loi interaktiivisen "Lorna"-teoksen, jota katsojat pystyivät hallitsemaan kaukosäätimen avulla. Sen pohjalta hän teki "Deep Contact" -teoksen (1984). Siinä päähenkilönä oli viettelevä Marion-niminen nainen, joka kutsuu katsojat hyväilemään tätä.


title: Lynn Hershman Leeson

text: Hershman Leesonista tuli 1997 myös elokuvantekijä. Hänen ensimmäinen elokuvansa "Conceiving Ada" ketoo turhautuneesta tietojenkäsittelytieteilijältä, joka kehittää ohjelman, jolla pystyy kommunikoimaan Ada Lovelacen kanssa. Lovelacea näytteli Tilda Swinton, joka esiintyi myös Hershman Leesonin elokvuassa "Teknolust" (2002). Hershman Leesonin seuraavat elokuvat "Strange Culture" (2007) ja "!Women Art Revolution" (2010) olivat dokumentteja. "Strange Culture" käsitteli taiteilija Steve Kurtzin vangitsemiseen johtaneita tapahtumia ja "!Women Art Revolution" feministisen taiteen historiaa.


title: Vapaus ja suora demokratia

text: Svoboda a přímá demokracie – Tomio Okamura (SPD) on tšekkiläinen suoraa demokratiaa korostava euroskeptinen ja maahanmuuttovastainen puolue, jonka Tomio Okamura ja Radim Fiala perustivat toukokuussa 2015. Puolue haluaa kansanäänestyksen Tšekin EU-jäsenyydestä, radikaalin islamin kuriin ja nollatoleranssin laittomalle maahanmuutolle.


title: Vapaus ja suora demokratia

text: Puolue osallistui ensimmäistä kertaa vuoden 2017 vaaleihin, joissa se nousi neljänneksi suurimmaksi puolueeksi ja sai 10,79 % äänistä.


title: Vapaus ja suora demokratia

text:
Puolue sai nimensä Vapauden ja suoran demokratian Eurooppa -europarlamenttiryhmän mukaan, johon sillä on siteet.
Puolueen perustajat vaikuttivat aiemmin Úsvit přímé demokracie -puolueessa (nyt Úsvit – Národní Koalice).


title: Yhdysvaltain presidentinvaalit 1808

text: Yhdysvaltain presidentinvaali 1808 oli järjestyksessään kuudes Yhdysvaltain presidentinvaali, joka järjestettiin 4. marraskuuta – 7. joulukuuta 1808. Demokraattis-republikaanisen puolueen James Madison voitti federalistisen puolueen Charles Cotesworth Pinckneyn ratkaisevasti. Ennen vaaleja Madison toimi ulkoministerinä presidentti Thomas Jeffersonin alaisuudessa, kun taas Pinckney oli viime vaalien federalistien hävinnyt ehdokas.


title: Yhdysvaltain presidentinvaalit 1808

text:
Yhdysvaltain presidentinvaalit 1808
! colspan="2" rowspan="2" style="text-align:left;" | Presidenttiehdokas
! rowspan="2" colspan="1" style="text-align:left;" | Puolue
! rowspan="2" colspan="1" style="text-align:left;" | Kotiosavaltio
! rowspan="1" colspan="2" style="text-align:left;" | Kansanäänet
! rowspan="2" colspan="1" style="text-align:center;" | Valitsijamies-äänet
! colspan="2" rowspan="2" style="text-align:left;" | Varapresidenttiehdokas
! rowspan="2" colspan="1" style="text-align:left;" | Kotiosavaltio
! rowspan="2" colspan="1" style="text-align:center;" | Valitsijamies-äänet
! Määrä
Lähde: National Archives and Records Administration


title: Miroslav Kalousek

text: Miroslav Kalousek (s. 17. joulukuuta 1960) on tšekkiläinen poliitikko. Hän oli perustamansa TOP 09 -puolueen johdossa 2015–2017. Hän oli aiemmin kristillidemokraattisen puolueen johtaja 2003–2006, mutta jätti puolueen 2009. Kalousek oli valtiovarainministerinä Mirek Topolánekin hallituksessa 2007–2009 ja uudelleen Petr Nečasin hallituksessa 2010–2013.


title: Miroslav Kalousek

text: Kalousek opiskeli kemian insinööriksi Prahassa. Valmistumisensa jälkeen hän työskenteli erään tehtaan investointiosaston johtajana. Vuodesta 1990 hän on toiminut valtionhallinnossa.


title: ANO 2011

text:
ANO 2011 on tšekkiläinen vuonna 2012 perustettu puolue. Sen edeltäjä oli Andrej Babišin vuonna 2011 perustettu "tyytymättömien kansalaisten toimintaryhmä" (Akce nespokojených občanů). Nimi tarkoittaa myös 'kyllä' tšekiksi.
Puolue on liberaalidemokraattisten puolueiden ALDE:n jäsen vuodesta 2014.


title: ANO 2011

text:
Puolue nousi vuoden 2013 vaaleissa toiseksi suurimmaksi saaden 18,65 prosenttia äänistä.
Vuoden 2017 vaaleissa puolue nousi suurimmaksi saaden lähes 30 % äänistä. Seuraavat kolme puoluetta saivat 10–11 prosenttia kukin.


title: Ierápetran arkeologinen museo

text: Ierápetran arkeologinen museo tai oikeammin "Ierápetran arkeologinen kokoelma" () on arkeologinen museo Ierápetran kaupungissa Kreetan saarella Kreikassa. Se esittelee kaupungin paikalla sijainneen antiikin ajan Hierapytnan kaupungin sekä sen lähialueen löytöjä.


title: Ierápetran arkeologinen museo

text: Kokoelma on perustettu 1800-luvulla. Nykyisin se on esillä osmanivallan aikaisessa kauppakoulun rakennuksessa.


title: Ierápetran arkeologinen museo

text: Museon kokoelmiin kuuluu esineitä pääasiassa minolaiselta, geometriselta, klassiselta, hellenistiseltä ja roomalaiselta kaudelta. Museon kokoelmat jakaantuvat kahteen osaan. Ensimmäiseen kuuluu keramiikkaa esihistorialliselta ajalta roomalaiselle ajalla saakka, ja toiseen osaan antiikin Hierapytnasta löydettyjä veistoksia pääosin roomalaiselta ajalta. Kokoelmiin kuuluu myös muun muassa piirtokirjoituksia.


title: Koroneian taistelu

text: Koroneian taistelu voi viitata seuraaviin antiikin aikaisiin taisteluihin Koroneian lähellä:


title: Phantom Thread

text: Phantom Thread on vuonna 2017 ensi-iltansa saanut yhdysvaltalainen draamaelokuva, jonka on käsikirjoittanut, ohjannut ja osin tuottanut Paul Thomas Anderson. Elokuva sijoittuu 1950-luvun Lontoon muotimaailmaan, ja sen pääosissa ovat Daniel Day-Lewis, Lesley Manville, Vicky Krieps ja Richard Graham. Elokuvan roolisuoritus jäänee Day-Lewisin viimeiseksi.


title: Phantom Thread

text: "Phantom Thread" sai ensi-iltansa Yhdysvalloissa 25. joulukuuta 2017 ja Suomessa 23. helmikuuta 2018.


title: Lebadeia

text: Lebadeia () oli antiikin aikainen kaupunki ja kaupunkivaltio ("polis") Boiotiassa Kreikassa. Se tunnetaan erityisesti Trofonioksen oraakkelistaan. Lebadeia sijaitsi nykyisen Livadeián kaupungin paikalla.


title: Lebadeia

text: Lebadeia sijaitsi Herkyna-joen (nyk. Érkyna) rannalla Helikon-vuoren (nyk. Elikónas) pohjoisilla alarinteillä, lähellä Kopais-järven länsipäätä. Herkyna-joki kulkee syvässä ja kapeassa rotkossa tullessaan alas vuorilta nykyisen Livadeián kaupungin eteläpuolella. Tämän rotkon länsipuolella on kukkula, joka tunnetaan nykyisin nimellä Ágios Ilías ja itäpuolella kukkula, joka tunnetaan nimellä Granítsa. Tämän jälkeen joki tekee mutkan nykyisen kaupungin alueella kääntyen itään päin. Antiikin Lebadeia sijaitsi tässä joen mutkassa pääosin joen itä- ja eteläpuolella, toisin sanoen nykyisen kaupungin itäosassa. Kaupungin akropoliina toimi ilmeisesti joen etelärannalla oleva kukkula, joka sijaitsee nykyisen kaupungin koillislaidalla.


title: Lebadeia

text: Kaupungin merkittävimmät pyhäköt, mukaan lukien Trofonioksen kulttipaikka, olivat rotkon suussa ja Ágios Ilíaksen kukkulalla, toisin sanoen kaupungista nähtynä vastakkaisella puolella jokea. Rotkossa on useita vesilähteitä, jotka ovat osa Herkynan alkulähteitä. Antiikin aikana ne tunnettiin nimillä Lethe (”Unohdus”) ja Mnemosyne (”Muisti”).


title: Lebadeia

text:
Pausaniaan mukaan Lebadeian akropoliilla sijaitsi mykeneläisellä kaudella Homeroksen "Iliaan" laivaluettelossa mainittu Mideian kaupunki. Myöhemmin sen asukkaat muuttivat tasangolle kukkulan juurelle ateenalaisen Lebadoksen johdolla, ja perustivat hänen mukaansa nimetyn kaupungin. Strabonin mukaan Mideia, samoin kuin Arne, jäi kuitenkin Kopais-järven alle.
Lebadeia oli alun perin suhteellisen merkityksetön kaupunki. Siitä tuli kuitenkin kuuluisa arkaaiselta kaudelta 500-luvulta eaa. lähtien kaupungissa toimineen Trofonioksen oraakkelin ansiosta. Se oli yksi antiikin Kreikan viidestä suuresta oraakkelista Delfoin oraakkelin sekä Abaissa, Dodonassa ja Amfiaraionissa toimineiden oraakkeleiden lisäksi. Trofonioksen oraakkelilta kysyivät neuvoa muun muassa Kroisos (550 eaa.), Mardonios (480 eaa.) ja myöhemmin Paulus Aemilius (168 eaa.).


title: Lebadeia

text: Lebadeia muodosti yhdessä Koroneian ja Haliartoksen kanssa yhden Boiotian liiton 11 osasta vuosina 447–387 eaa. ja 371–339 eaa. Tämän jälkeen se oli itsenäinen, mutta edelleen liitossa. Lysandroksen johtama Spartan armeija tuhosi kaupungin vuonna 395 eaa. ja Arkhelaoksen johtama Mithridates VI:n armeija vuonna 86 eaa.


title: Lebadeia

text: Lebadeiassa vietettiin Boiotian liiton perustamaa ja Zeus Basileiokselle omistettu Basileia-juhlaa, jolla muistettiin Spartan tappiota Leuktran taistelussa vuonna 371 eaa. Juhlaa vietettiin aina Panamos-kuussa eli elo-syyskuun aikoihin, ja siihen kuului urheilu- ja hevoskisoja. Siihen osallistui lähettiläitä myös muista kaupungeista, kuten Ateenasta.


title: Lebadeia

text: Trofonioksen oraakkeli oli toiminnassa vielä Plutarkhoksen aikana, kun muut boiotilaiset oraakkelit olivat vaienneet. Pausanias kävi itse oraakkelin luona 100-luvulla jaa., ja kuvaa sen toimintaa hyvin yksityiskohtaisesti. Samalla hän antaa ymmärtää, että kaupunki oli tuohon aikaan yksi Boiotian kukoistavimmista.


title: Lebadeia

text: Kaupunki säilyi olemassa myös bysanttilaisella kaudella strategisen sijaintinsa ja puuvillateollisuutensa ansiosta. Se on kehittynyt nykyiseksi Livadeián kaupungiksi, joka on perinyt antiikin aikaisen kaupungin nimen (nykykreikkalaisessa muodossa).


title: Lebadeia

text: Alhaalla rotkon suulla Herkyna-joen länsipuolella on nykyisin keskiaikaisen linnan alempi torni, jonka oletetaan olevan rakennettu antiikin aikaisen Trofonioksen temppelin paikalle. Antiikin aikana paikka oli Trofonioksen pyhää lehtoa. Temppelissä oli Pausaniaan mukaan Praksiteleen veistämä Trofonioksen kulttikuva, joka muistutti Asklepioksen kuvaa. Lehdossa oli myös Demeter Europelle omistettu temppeli sekä Zeus Hyetioksen kuvapatsas.


title: Lebadeia

text: Samalla puolella jokea on useita kallioseinämään kaiverrettuja syvennyksiä, joissa on ollut kulttipatsaita. Paikalla on myös neliönmuotoinen kammio, jonka sivut ovat noin 4 x 4 metriä ja korkeus noin 3 metriä, ja jossa on kaksi kallioon kaiverrettua istuinta. Se on mahdollisesti toiminut Agathos Daimonin ja Agathe Tykhen pyhäkkönä, jossa Pausaniaan kuvauksen mukaan oraakkelin luona vierailleiden tuli ensin viettää tietty määrä päiviä.


title: Lebadeia

text: Samalla puolella ylempänä, toisin sanoen Ágios Ilíaksen kukkulalla, sijaitsi antiikin aikana Zeus Basileioksen temppeli. Se oli peripteraalitemppeli ja edusti doorilaista tyyliä. Temppeliä alettiin rakentaa mahdollisesti 200-luvulla eaa. ja sen rakentamista jatkettiin 175–171 eaa. Antiokhos IV Epifaneen rahoituksella. Se ei ilmeisesti koskaan valmistunut. Temppelin perustukset on löydetty kukkulalla nykyisin sijaitsevan, katalaanien 1300-luvulla eaa. rakennuttaman linnan alueelta.


title: Lebadeia

text: Kukkulalla kerrotaan olleen myös Apollonille omistettu temppeli sekä kolmas temppeli, jossa oli Kronoksen, Zeuksen ja Heran kuvapatsaat. Kukkulalla olevasta Neitsyt Marian ("Panagía") kirkosta, joka on entinen turkkilaisvallan aikainen moskeija, on löydetty piirtokirjoituksia, jotka viittaavat Trofoniokseen ja tämän temppeliin.


title: Lebadeia

text: Kukkulalta aivan Zeus Basileioksen temppelin lounaispuolelta on löydetty varsinainen Trofonioksen oraakkelin paikka, joka vastaa Pausaniaan kuvausta. Se koostuu noin 4 metriä syvästä ja 2 metriä halkaisijaltaan olevasta kaivosta, jonka pohjalla kaivon seinämässä oli yhden hengen mentävä syvennys. Oraakkelin luona käyneet laskeutuivat alas tähän kaivoon. Kaivo oli rakennettu noin 200-luvulla eaa. Löydettäessä se oli sinetöity suurella kivellä.


title: Megara (täsmennyssivu)

text: Megara () voi viitata seuraaviin:


title: Mégaran arkeologinen museo

text: Mégaran arkeologinen museo () on arkeologinen museo Mégaran kaupungissa Kreikassa. Se esittelee antiikin Megarasta ja sen lähialueelta löydettyä pääosin antiikin aikaista esineistöä.


title: Mégaran arkeologinen museo

text: Museo aloitti toimintansa vuonna 2000. Museorakennus on entinen Mégaran kunnantalo, joka on rakennettu 1800-luvulla. Se on kaksikerroksinen ja edustaa uusklassista arkkitehtuuria. Kokoelmat ovat neljässä näyttelysalissa. Lisäksi esineitä on myös museon pihalla. Museo sijaitsee Mégaran kaupungin keskustassa.


title: Mégaran arkeologinen museo

text: Museoesineet ovat pääosin peräisin Mégaran kaupungissa eli antiikin Megaran paikalla sekä sen lähiympäristössä suoritetuilta pelastuskaivauksilta rakennustöiden yms. yhteydessä. Esineet ajoittuvat pääosin geometriselta kaudelta 700-luvulta eaa. roomalaiselle kaudelle 100-luvulle jaa. Löydöksiin kuuluu muun muassa patsaita, votiivireliefejä, rakennusten koristeosia, hautakiviä, piirtokirjoituksia, keramiikkaa ja pronssiesineitä.


title: Shearer

text: Shearer on brittiläinen sukunimi, joka on muun muassa seuraavilla henkilöillä:


title: Voitto Scharlin

text: Voitto Maurits Scharlin (31. elokuuta 1935 Rauma – 2. lokakuuta 2017 Kaarina) oli suomalainen yritysjohtaja ja kauppaneuvos (1990). Hän toimi vuosina 1990–1994 lihateollisuuskonserni LSO:n toimitusjohtajana.


title: Voitto Scharlin

text: Scharlin kirjoitti ylioppilaaksi vuonna 1956 Lauttakylän yhteiskoulusta ja hakeutui opiskelemaan Turun Kauppakorkeakouluun. Valmistuttuaan ekonomiksi vuonna 1960 hänet palkattiin Lounais-Suomen Osuusteurastamoon (LSO), jonka palveluksessa hän teki koko 34-vuotisen työuransa.


title: Voitto Scharlin

text: Alkuvuodet Scharlin toimi kaupallisen osaston eri päällikkötehtävissä ja sitten Lihalinjan johtajana. Nimitys LSO:n varatoimitusjohtajaksi vuonna 1977 laajensi vastuualueen käsittämään osuuskunnan teollisuuden ja markkinoinnin kokonaisuudessaan.


title: Voitto Scharlin

text: LSO-konsernin toimitusjohtajaksi Voitto Scharlin nousi vuoden 1990 alussa. Hänen kaudelleen olivat ominaista voimakkaat saneerausvaiheet ja tuotannon keskittäminen, joilla konsernin tappiollinen tuloskehitys saatiin oikaistuksi. Tulosparannusta auttoi Kariniemi Oy:n siipikarjaliiketoiminnan osto ja sulauttaminen LSO:n omaan siipikarjateollisuuteen (Broilertalo Oy) vuonna 1993.


title: Voitto Scharlin

text: Tuottajien liha-alan suuressa rakennejärjestelyssä vuonna 1991 Scharlin esikuntineen oli keskeinen toimija. Järjestelyssä lihaosuuskunnat purkivat omistamansa keskusliike Tuottajain Lihakeskuskunnan ja muodostivat sen teollisuudesta Helsingin Kauppiaat Oy:n, jonka LSO osti tuotantolaitoksineen ja tuotemerkkeineen.


title: Voitto Scharlin

text: Kauppaneuvos Voitto Scharlin jäi keväällä 1994 ennenaikaiselle eläkkeelle LSO:sta (nykyinen HKScan Oyj). Aktiivityövuosien jälkeen hän toimi useita vuosia Kaarinan Rauvolassa sijaitsevassa perheyritys Bioferme Oy:ssä.


title: Voitto Scharlin

text: Kymmenistä erilaisista luottamustehtävistä yrityksissä ja järjestöissä pitkäaikaisin oli Turun Seudun Osuuspankin hallintoneuvoston jäsenyys.


title: Voitto Scharlin

text: Toimitusjohtaja Scharlin oli sotilasarvoltaan reservin kapteeni.


title: Anarkistan

text: Anarkistan on Juudas Iskariotin Suudelman toinen albumi, joka julkaistiin 16. huhtikuuta 2017 levymerkillä Art Safari.


title: Anarkistan

text: Kaikki kappaleet säveltänyt Antti Tuonela sekä sovittanut Juudas Iskariotin Suudelma.


title: Hämähäkkikukat

text: Hämähäkkikukat ("Cleome") on Cleomaceae-heimoon kuuluva kasvisuku. Sukuun kuuluu vähän yli 200 lajia ja se on heimonsa runsaslajisin suku.


title: Franco Cavicchi

text: Francesco (Franco) Cavicchi (12. toukokuuta 1928 Pieve di Cento, Italia – 22. elokuuta 2018) oli italialainen nyrkkeilijä, jonka ammattilaisura kesti 1950-luvun alusta 1960-luvun alkuun. Ammattilaisten raskaansarjan Euroopan mestaruustittelin hän saavutti kesäkuussa 1955 voitolla saksalaisesta Heinz Neuhausista. Tittelin hän menetti syyskuussa 1956 ruotsalaiselle Ingemar Johanssonille.


title: Franco Cavicchi

text: Cavicchi aloitti ammattilaisuransa lokakuussa 1952. Hän saavutti Italian raskaansarjan mestaruuden lokakuussa 1954 tyrmättyään Uber Bacilierin. Siihen mennessä Cavicchi oli otellut 20 kertaa ja voittanut niistä 17. Tappio oli tullut Münchenissä saksalaiselle Hugo Salfeldille. Kaksi ratkaisematonta oli tullut saksalaista Hans Friedrichiä vastaan. Voittoisa ura jatkui Cavicchilla kesäkuuhun 1955, jolloin hän kohtasi Bolognassa 60 000 katsojan läsnä ollessa saksalaisen Euroopan mestarin Heinz Neuhausin. Cavicchi voitti Neuhausin pistein ja oli näin uusi raskaansarjan Euroopan mestari. Cavicchista toivottiin entisen italialaismestarin Primo Carneran seuraajaa.